oliatu / olibadi\noliba 1 iz olibondoaren fruitua, jateko ona, txikia eta luzarana, azal leuna, hezur gogorra eta olioa ematen duen mamia duena.\nOlibondoak astintzean, ez itzuli adarretan geldituriko olibak biltzera. Elkarrekin jardunak ziren oliba biltzen eta baita zerriak zaintzen ere. Elizen arteko biblia Dt 24,20\nGauez, Haiat Al-Nufus printzesarekin berriketan ari zela, olibak jateko gutizia egin zitzaion. Patxi Zubizarreta «Mila gau eta bat gehiago» - Anonimoa - 149. orr.\nGaragardo bat eta olibak eskatu zituen. Migel Angel Mintegi «Denak du bere prezioa» - 37. orr.\nOliba bat ahoratu, eta begirada edari horixkaren aparrean kokaturik, pentsakor gelditu zen, ilehoria gogoan. Migel Angel Mintegi «Denak du bere prezioa» - 37. orr.\nOliba irentsi, hezurra platertxoan utzi, eta zurrutada bat garagardo hartu zuen. Migel Angel Mintegi «Denak du bere prezioa» - 37. orr.\nJoseluk egin zuen afaria: esparragoak olibekin, eta saltxitxak tomatearekin. Alberto Barandiaren «Mundu txikia» - 71. orr.\nAnnak oliba bezain leuna zen aurpegi hartan finkatu zuen begirada. Lopez de Arana «Manhattan Transfer» - John Dos Passos - 426. orr.\nHiru bitter erdi eta oliba beltz batzuk eskatu genizkion. Joan Mari Irigoien «Ipuin batean bezala» - 137. orr.\nBaratxuri, piper eta pepinotxo arteko oliba birrinduekin. Jon Maia «Riomundo» - 162. orr.\nOgi garratza eta oliba bigunduak jan zituzten. Juan Garzia «Bizi alegiazkoak» - Marcel Schwob - 66. orr.\nOrain berton baditugu urdaiazpiko edota gazta zaporeko patata frijituak, antxoa gustuko olibak, [...]. Edorta Agirre «Baietz okerreko bidea aukeratu! » - 93. orr.\nOlioak olibarena behar du izan. Pako Aristi «Urregilearen orduak» - 157. orr.\nGari, ardo, oliba, granada, piku eta gainerako fruituen hamarrenak ere ematen nituen, Jerusalemen kultu-zerbitzua egiten zuten lebitarrentzat. Elizen arteko biblia Tb 1,7\nOlibaren jatorriko garestitzeak 25 milioi euroko kostua eragin omen dio. Berria - Ekonomia 2006-02-24\nZakukada oliba jateko prest ni. Xabier Mendiguren Elizegi «Arima enkoniatuak» - 62. orr.\nEguerdia zen, eta gizonak vermouth bat eta platertxo bat oliba eskatu zituen. Joan Mari Irigoien «Odolean neraman» - 80. orr.\nEzpainetan irribarrea zekarren azken honek eta, eskuetan, platertxo bat bete oliba. Aitor Arana «Bost ahizpa» - 18. orr.\nTxinan (Olea europaea gorabehera) olibondoa aldatzen segitzen dute, eta oliba barietatea, batez ere, pikual, arbekina, hojiblanca, zurixka, enpeltre eta verdial dira. Edorta Agirre «Baietz okerreko bidea aukeratu! » - 37. orr.\nAhotik oliba-hezur bat bota zuen bere ukabil hertsira. Lopez de Arana «Manhattan Transfer» - John Dos Passos - 117. orr.\nMiraz gelditzen zen sardinzar ketuei, antxoei, kaparrei begira, edo pepino eta oliba upelen aurrean. Karlos Zabala «Parisen sabela» - Emile Zola - 257. orr.\nEllenek bere igaroan aurpegiak, fruta-erakusleihoak, lekale-poteak eta oliba-pitxerrak ikusten zituen. Lopez de Arana «Manhattan Transfer» - John Dos Passos - 218. orr.\nOliba-poteak ere baziren ugari! Jon Muñoz «Loroaren teorema» - Denis Guedj - 240. orr.\nBada baliabide gutxiago duen musikajole, kantari, oliba saltzaile, izozki saltzaile eta gainerako, sos batzuk biltzeko makina bat ordu eman behar duena kale gorrian. Berria - Kirola 2006-04-18\nOlio-oliba landatzen da, jatekoa bigarren mailara igarota. Ahuntz bizardunei basa-oliba atsegin zaie. Edorta Agirre «Baietz okerreko bidea aukeratu! » - 37. orr.\n· 5 izond oliba kolorekoa.\nBelus olibako galtza lasaiak, gerriko gorria, zilarrezko eraztun batez lotutako lepo itzuli handiko alkandora. Koldo Izagirre «Idi orgaren karranka» - Victor Hugo - 55. orr.\n· Behin artilezko bufanda berde-oliba lepoaren inguruan ezarrita, neguko beroki marroi iluna janzteari ekin zion. Lopez de Arana «Manhattan Transfer» - John Dos Passos - 421. orr.\n6 oliba-ale (corpusean olibale soilik)\nErein, bai, ereingo duzu, baina uztarik bildu ez; olibalea zapaldu, bai, baina zeure burua gantzutu ez; mahatsa zapaldu, bai, baina ardorik edan ez. Elizen arteko biblia Mi 6,15\n7 oliba-berde izond\nJamesek marra berde argiekiko jantzi gris ilun bat zuen, bai eta urrezko orratzarekiko puntuzko gorbata oliba-berde bat eta lauki beltzekiko artilezko galtzerdi oliba-berde batzuk ere. Lopez de Arana «Manhattan Transfer» - John Dos Passos - 421. orr.\n· Luxuzko zur sendoz eginak ziren, eta oliba-berdezko belusez estalita zeuden. Jon Muñoz «Loroaren teorema» - Denis Guedj - 325. orr.\n8 oliba-kolore (orobat olibakolore g.er.) izond olibaren kolorea duena. ik olibakara.\nNeskaren parera iritsi zenean, gizon oliba-kolore burusoilak gorpua bultzatu zuen alde batera, eta neskari hitza zuzendu: “dantzan ingo al deu?”. Jon Alonso «Euskal karma» - 57. orr.\nManchester-gona oliba-kolore kanpai-erako bat. Joxe Austin Arrieta «Homo Faber» - Max Frisch - 105. orr.\nEz zen askorik aldatu itxuraz: garaia zen, hezurtsua, olibakolore; ileak artean sarriak, bizarra ongi moztua, bekokia, sudurra eta kokotsa gotor eta ozta-ozta zirriborratuak irudi. Juan Garzia «Sistema periodikoa» - Primo Levi - 267. orr.\nJende andana, batzuk euskaldunak, beste batzuk oliba kolorez edo grisez jantziak. Jokin Urain «Errotarria» - 199. orr.\n· Siberiako harri garden horietan bakarrik aurkitzen den oliba kolore ilun horretako likore bat edan zuten gonbidatuek aurrena, kopa bana. Jose Morales «Arima hilak» - Nikolai Gogol - 222. orr.\n9 oliba koloreko izlag oliba-kolorea.\nAltzairuzko begiak, sudur fin okerra eta oliba-koloreko larruazala zeuzkan eta bere ezpainei halako muzin-kutsu arin bat zerien. Lopez de Arana «Manhattan Transfer» - John Dos Passos - 81. orr.\nBere gorpuzkera egoki, oliba-koloreko azal eta ilaje dotorearekin, ziurtatuta zeukan beti erakarmen moduren bat. Oskar Arana «Lotsaizuna» - John Maxwell Coetzee - 14. orr.\nGaltza luzeak oliba koloreko panazkoak, gerriko gorria. Koldo Izagirre «Idi orgaren karranka» - Victor Hugo - 13. orr.\nHaren oliba koloreko aurpegiak Maurice Barrèsenaren nolabaiteko antza zuen. Monika Etxebarria «Goragalea» - Jean Paul Sartre - 159. orr.\nOrduan bere begi oliba kolorekoak nigan murgildu zituen. Jon Muñoz «Ispiluen gainean lotan» - Jordi Sierra i Fabra - 130. orr.\n· Gizon oliba-koloreko burusoila zutik jarri zen. Jon Alonso «Euskal karma» - 56. orr.\nik gorago 8. 6405\n10 oliba-olio (orobat olibolio g.er.)\nOliba-olioa, ardoa, kafea, gure europar historiaren mugarri eta barneko muga-marra dira. Edorta Jimenez «Europako mugetan barrena» - 81. orr.\nBidaiaren azken aldera Varsovian afaldu genuen; perrexila, berakatza eta olibolioa ziren jatekoetan. Edorta Jimenez «Europako mugetan barrena» - 81. orr.\nOliba olioa erraz ekoizten da, ingeniaritza genetikoaz haratago, puntako teknologiaren premiarik gabe. Edorta Agirre «Baietz okerreko bidea aukeratu! » - 37. orr.\nOliba-olio fina zen hura, ordea, hotzean ateratako lehen zuku horietarikoa, Toskanatik zuzenean ekarria. Jon Muñoz «Loroaren teorema» - Denis Guedj - 182. orr.\nAgindu israeldarrei oliba-olio garbi eta birfindua ekartzeko, kriseiluak beti pizturik egon daitezen. Elizen arteko biblia Ir 27,20\nLehenen behar duzuna ahal den oliba oliorik usaingabeena, sudurrei inolako jariorik igorriko ez diena. Xabier Amuriza «Gauzen izaeraz» - Lukrezio - 145. orr.\nTomate helduekin eta oliba olioarekin igurtzitako ogi zatiak. Berria - Kultura 2004-10-13\nSei kilo kasia santutegiko pisu-neurriaren arabera, eta lau litro oliba-olio. Elizen arteko biblia Ir 30,24\nBerehala bueltatu zen, oliba olio potoa eskuan. Jasone Osoro «Korapiloak» - 35. orr.\nSardina gazituen kaxa biribila hartu eta oliba olio lata koloretsuen gainean utzi du. Pello Lizarralde «Larrepetit» - 58. orr.\n11 oliba ondo ik olibondo.\ngizon oliba koloreko (3); oliba kolore (3); oliba koloreko (14); oliba koloreko larrua (3); oliba olio (8); oliba olioa (6)


La Cave d'Irouleguy - Ondarearen Eguna Irulegiko Sotoan\nBidaia Irulegiko Sotoan barna\nOndarearen Egunen karietarat, Irulegiko Sotoak gomitatzen zaitu bere munduan murgiltzerat. Egun oso batez, zoaz lurralde hain berezi hunen eta gure mahastizainen kulturaren ezagutzerat, mahastizainek berek lagundurik. Giro bero eta lasaian, mahatsetik botilarainoko bidea segi ezazu.\n> Bidaia pedagogikoa, autobusez\nHitzordua finkatzen dizugu Baionako Euskaldunen Plazan, 8:30etan: sar zaitez gure autobusean, gure ibarrean murgiltzeko. Irulegiko Sotoraino, Euskal Herriko paisaien eta haien historiaren ezagutza egizu, bai eta Irulegiko mahastiena, gure mahastizainen azalpenei esker, bidaia guzian lagunduko baitzaituzte.\n> Heltzean, kafea ukanen duzu Irulegiko Sotoko barriken soto historikoan\nIrulegiko lurretarat heltzean, kafea ukanen duzu Irulegiko Sotoko barriken soto historikoan, mahastien bihotzean, trukatzeko eta ahoaren gozatzeko, Baigorriko tarta egileak egin pastizak preziatuz.\n> Ibilaldia mahastietan barna\nBisitak segitzen du, mahastietan egin ibilaldi bati esker, gure mahastizainen leku gustukoetan barna; pertsona suhar horien lana ezagutuko duzu. Buruilean, mahastien bisitatzea eta mahatsez beteak diren mahatsondoen ikustea liluragarria da.\n> Mahastizainen gisako bazkaria dupategiaren bihotzean\nIbilaldi horren ondotik, jateko tenorea da! Mahatsaren bidearen segitzeko, mahaia Irulegiko Sotoko dupategiaren bihotzean berean ezarria izanen da. Arnoa sortzen den leku hortan, ezin ahantzizko mementoa prestatu dizugu, % 100 bertakoa den menu batez lagundurik:\nOteiza etxeko zerrikia\nAmuarrain ttipiak edo ardikia plantxan errerik, ilarrez eta lursagarrez lagundurik\nOnetik gasna multzoa\nMillox Euskal pastiza\n> Sotoaren bisitatzea\nArratsaldean, arnogintzaren gako-lekuetarat eramanen zaitugu, bisita gidatu batean, Sotoko historiaren kontakizuna eta gure arnoen sekretuak ezagutzeko. Ibil zaitez Barriken sotoan, Premium dupategian, Ezagutza eremuan...\n> Arnoen dastatzea\nArnoaren munduan egin ibilaldi hori bururatzean, dastatzeko tenorea heldu da! Gure mahastizainek beren lanaren fruitua ezagutaraziko dizute eta Irulegiko gure arnoen berezitasunak deskribatuko dizkizute.\n> Baionara autobusez itzultzea\nBaionara itzultzea segurtatua da, 17:30ean programaturik.\nOpariak eta abantaila anitz zure beha dira egun horren karietarat!\n49 € Tarifa betea\n45 € prezio apaldua (enplegu eskatzaileendako eta ikasleendako, froga dokumentu bat erakutsiz geroz)\nNola erreserbatu zure lekua?\nIrulegiko Sotoa telefonoz deituz: 05 59 37 41 33, buruilaren 13a (ortziralea) aitzin Baldin eta gutieneko parte hartzaile kopurua bada.\nOharra: Irulegiko Sotoak gertakaria ezeztatzeko eskubidea atxikitzen du, aste bat lehenago, parte hartzaileen kopurua ez baldin bada aski haundia.


Isabel Zapardiez diseinatzaileak, Donostia Moda Klusterreko kideak, 2017ko bere bilduma aurkeztu du New Yorken – Donostiako Modaren Klusterra – Donostia Moda\nHome/Sin categoría/Isabel Zapardiez diseinatzaileak, Donostia Moda Klusterreko kideak, 2017ko bere bilduma aurkeztu du New Yorken\nIsabel Zapardiez diseinatzaileak, Donostia Moda Klusterreko kideak, 2017ko bere bilduma aurkeztu du New Yorken\nIrailak 10ean eta 11n desfilatuko du Couture Fashion Week-en, New Yorkeko Modaren Astearen baitan. Isabel Zapardiez diseinatzaileak bere bilduma 2017 berria aurkeztuko du New Yorken datorren irailak 10ean eta 11n. Diseinatzailea Couture Fashion Week-eko pasarelan parte hartzera gonbidatu dute bere proposamen berriak hiriko jendeari eta profesionalei hurbil diezazkien. Agertokia Manhattango Crowne Plaza Hotela izango da eta goi-mailako joskintzako nazioarteko diseinatzaileek bertan aurkeztuko dituzte euren sormen berriak. Ekitaldia hiriko Modaren Astearen baitan kokatzen da, non, irailak 8tik 15era bitartean, New York modaren eta joera berrien epizentro bilakatzen den.\nIrailak 10ean, 16:00etan (tokiko ordua), Isabel Zapardiez diseinatzaileak 2017ko bilduma aurkeztuko du pasarelan, duela hilabete batzuk aurkeztu eta harrera bikaina izan zuena. Bertaratuek look hautaketa bat ikusi ahal izango dute, markaren esentzia eta irudi integralarekiko duen bere kontzepzioa adierazten dutenak, zehazki, oinarrizko jantzi bereziek, poltsen bere lehenengo bildumak eta zapaten eta kapeluen bildumak osatua.\nIrailak 11n, 20:00etan (tokiko ordua), bera arduratuko da Couture Fashion Week Modaren Asteari bere diseinuekin amaiera emateaz 24. urteurrena ospatuko den ekitaldi ofizialean. Horretarako, oroitzapenezko desfilea antolatu da; bertan, antolakuntzak hautatutako 24 diseinatzaile enblematikok desfilatuko dute parte eta amaiera Isabel Zapardiez diseinatzaileak emango dio.\nDiseinatzailearen 2017rako proposamenak emakume kosmopolita eta hiritarra irudikatzen du, estilo anitzekin eta interpretatzeko askatasunarekin. Lan teknikoari dagokionez, bere Couture unibertsoari leial jarraitzen dio, jantzi guztiak neurrira eta artisau baten zorroztasunez diseinatuz eta eginez.\nIsabel Zapardiez diseinatzaileak lehenago ere desfilatu izan du New Yorken, ateak beti zabaldu izan dizkion hirian. “Publiko harbera da, konexio berezia dut berarekin” adierazten du. “Ilusio handia egiten dit berriz elkartzeak eta bilduma berriak piztu dituen espektatiba guztiei erantzutea espero dut”.\nMarkak, jada, 15 urtetik gorako ibilbidea du eta bere jarduera bere bi gune nagusietan gauzatzen du, hots, Donostiako Haute Couture Estudioan eta Iruñeko Estudioan.\nBy FomentoSSmoda| 2018-04-18T16:35:17+00:00\tiraila 5th, 2016|Sin categoría|


Hezkuntza legea eta lurraldetasuna - Diario de Noticias de Navarra\nkoldo tellitu 17.07.2021 | 00:55\notsailean aurkeztu dugun Endekalogoa oinarri hartuta, ikastolak lanean ari gara biharko Euskal Hezkuntza Sistema gaurtik eraikitzeko elkarlan eta eztabaidarako gonbitea eginez euskal hezkuntza komunitateari eta euskal gizarteari. Endekalogo horretan, hain zuzen, zehazten dugu guretzat ezinbestekoa den ideia bat: euskal hezkuntza sistema batek Euskal Herria bere osotasunean hartu behar duela, eta Euskal Herria kontzeptua bera landu behar duela. Honela azpimarratzen du Endekalogoak: "Dagokion lurralde bakoitzeko errealitateak kontuan izanik, osotasun batetik abiatuko dena, errealitate guztien aniztasunari zentzu komuna emango diona. Euskal Herriaren lurralde osoak eragingo diona, eta Euskal Herriko hezkuntza-sistemetako ikastetxeen arteko lankidetza-hitzarmenak bultzatuko dituena".\nBat: Arlo pedagogikoan, dauden ikastetxe guztien arteko harremanak bideratuz, ikastetxeen arteko sareak hedatzea bultzatuz, dauden askotariko esperientziak trukatzeko aukerari lehentasuna emanez. Bakoitza bere errealitatetik abiatuta, elkarlan hori posible da: ikastoletan, gure jardunean, esperientzia handia dugu gai honen inguruan, Euskal Herri osoko ikastolen artean, gure eguneroko esperientziak, beharrak, lehentasunak... partekatzen ditugu.\nEz da erraza, bakoitzaren egoera soziolinguistikoa eta administratiboa ezberdina delako, baina, ezberdintasun horiek alde batera utzita, gauza asko ere parteka daitezke, baita batak besteari ekarpenak egin ere: Euskal Curriculuma oinarri hartuta gure ikasleen irteera profilak aztertu, euskararen egoera eta zabaltzeko estrategiak egoera bakoitzaren arabera, oinarri pedagogiko ezberdinen inguruko eztabaidak, metodologiak ... Asko egin daiteke: denontzat baliagarriak diren estrategiak eta dinamikak aurkitzeko esperimentatu egin behar da proba-hutsegiteen bidez. Administrazioen aldetik ahalbideratu eta bultzatu egin beharko lirateke ekimen hauek, sare horiek bideratuta, behar diren baliabideak eta bideak helburu horren zerbitzura jarrita.\nJakina, Euskal Hezkuntza Sistema baterako proposamenak zabalagoa behar du izan, ikastoletara mugatu gabe. Euskal Herriaren ikuspegi integraletik begiratuta, erronkak biderkatu egiten baitira. Horra batzuk: zer egin eta nola bultzatu euskarazko irakaskuntza eremu ez euskaldunetan? Nola bideratu aniztasuna iparraldeko ikastetxeetan? Nola orokortu euskarazko irakaskuntza iparraldeko ikastetxeetan, eta ez bakarrik ikastoletan?\nAutorea Ikastolen Elkarteko lehendakaria da


Amatasunerako eta aitatasunerako prestakuntza obstetriko orokorra – Felsinee Osasuna\nAMATASUNERAKO ETA AITATASUNERAKO\nPRESTAKUNTZA OBSTETRIKO OROKORRA\nGaur egun, zientifikoki, jaiotzarako prestakuntza eta gorputza prestatzea ernalketa baino lehen hastea gomendatzen da. Gaur egun, oro har, egoera ideal horretatik urrun gauden arren, argi dago haurraren garapen emozionalean eta intelektualean dauden arazoak eta amaren eta haurren arazoak nabarmen txikiagoak izango liratekeela.\nHaurdunaldian, amatasun eta aitatasunerako prestakuntzan, bakarkako eta taldekako saioak egiten ditugu eta bakoitzaren egoerara egokitzen gara beti. Gainera, prestaketari buruzko informazio guztia biltzen duen liburuxka oso bat ematen dugu. Honako hau egiten dugu :\nLehenik eta behin, historia klinikoa eta emakumearen balorazio osoa egiteko lehen bisita egiten dugu, eta kasu bakoitzean behar diren aholkuak ematen.\nMasaje perineala eta Epi-no-ko banakako saioak egiten ditugu fisioterapeuta espezializatuarekin, haurdunaldi eta erditze-prozesurako perinea prestatuz: elastikotasuna, tonua eta indarra hobetuz eta, horrela, erditze ondokoa hobeto errekuperatzen dela bermatuz. Bikote edo ama ezkongabe bakoitzari masaje perineala ere irakasten diogu, haurdunaldiaren azken hilabeteetan etxean egin dezaten.\nTalde-saioak egiten ditugu, eta honako alderdi hauek lantzen ditugu (emakume batek edo bikote batek ezin badu talde-saioetara etorri, banaka egiten dugu, baina talde-lana gomendatzen dugu, oso positiboa baita prozesu hau partekatzea):\na) Haurdunaldian emakumearen gorputza eta pelbisa prestatzeko gimnasia aproposa egiten dugu.\nb) Programa aerobikoen bidez ehunen oxigenazioa nola erraztu irakasten dugu.\nc) Fetuaren jaitsiera errazteko jarrerak erakutsiko ditugu.\nd) Umetoki-kontrakzioak fase desberdinetan nola erraztu irakasten dugu.\ne) Irakatsi eta praktikatu egiten ditugu: minaren aurkako teknikak, arnasketa-teknikak, erlaxazio-teknikak, hipnosi positiboa…\nf) Biondantza eta soinu-meditazioa bezalako eskolak egiten ditugu profesional adituekin, gure gorputzaren eta haurtxoaren izaerarekin konektatzeko…\ng) Hitzaldi teorikoak egiten ditugu haurdunaldiari, erditzeari eta erditze ondokoari buruz ahalik eta informazio gehien eta onena emanez: elikadura, umetokia...\nh) Bikote-eskolak egiten ditugu haurra jaiotzen den egun handian bikotea emaginarekin batera "talde bat" izan dadin eta laguntzaileari haurdunaldian eta erditzean emakumeari nola lagundu irakasten diogu.\ni) Emagin-eskola egiten dugu emagin batekin, edoskitzeari eta haurtxoaren zaintzari buruz.\nj) Amatasuna eta aitatasunaren prestakuntza “pack” honetan erditze osteko balorazioa ere sartzen da.\nNaces metodoa, haurdunaldi zein erditze garaian kontzientzia positiboa lantzen den metodoa bat da. Teknika emozional eta mental batzuk daude, kontzienteki eta inkontzienteki landuak, emakumeari haurdunaldiaren prozesuaz gozatzen haurra jaiotzen denerako prestatzen laguntzen diotenak.Esther Navarrok sortu zuen Naces metodoa, eta psikologia, sexologia, hipnosi terapeutikoa, programazio neurolinguistikoko teknikak (PNL) eta psikoneuroinmunologia uztartzetik sortu da.\nNaces Metodoak lagun diezazuke:\nZure gorputzaren jakinduriarekiko konfiantza berreskuratzea.\nZure haurrarekiko komunikazioa handitzea, taldean lan eginez.\nBikotekidearekiko konplizitatea indartzea.\nEta, bereziki, zure pentsamentu-emozioen eta haurraren jaiotzarako erantzun fisiologiko aproposenaren arteko koherentzia lortzen lagunduko dizu Naces metodoak.\nErditze osteko balorazioa emakumearen organismoaren azterketa global eta sakon batean datza: jarrera, abdomena, perineoa, sistema emozionala, sexualitatea… Balorazio hori amatasuna eta aitatasunaren prestakuntza “pack”-aren barruan sartzen da, baina prestakuntza hori egin ez duen emakume batek ere egin dezake.\nErrekuperazioa oso garrantzitsua da, ez dago zertan sintomarik izan, hau da, arazorik ez badago ere, gorputza ondo errekuperatzea gomendatzen da.Lehenik eta behin, organismoak bere errekuperazio fisiologikoa eta naturala dauka, baina ez da nahikoa izaten, horregatik, errekuperazioa Gimnasia Abdominal Hipopresiboaren bidez (G.A.H.) eta, beharrezkoa balitz, errehabilitazio uroginekologikoaren barruan hainbat teknika aplikatuz egiten dugu. Disfuntzioen eta/edo lesioen kasuan, hala nola, gernu-inkontinentzia, inkontinentzia fekala, larrialdi mikzionala, sexu-harremanetako mina, orbain mingarriak eta/edo atxikidurak, orgasmora iristeko arazoak, idorreria distala… errehabilitazio uroginekologikoa egiten dugu kasu bakoitzerako teknika egokiak aplikatuz, beti ere organismoa bere osotasunean ikusiz.


Basque oral poetry - - Alea.eus\nBasque oral poetry\nManex Agirre 2015-07-13 02:00\n8 urtean zehar igande gauez emititu ondoren, bukatu ditugu Celosamente gordearekikoak. Gaizka Amondarainek eta biok, irratian “literaturarekin lotutako zerbait” egin behar genuela eta, martxan jarritakoari ez naiz hemen brotxea jartzen hasiko, nahikoa despedida egin baitiogu jada, programa hirukoitz batekin. Balio beza, dena dela, Hirineteko plaza honek, saioaren barruan noizbehinka ekarri ditugun gonbidatuei zinezko eskerrona adierazteko. Zerrenda ez baita makala: Hibai Iztueta, Jon Benito, Beñat Sarasola, Eneko Barberena, Nagore Tolosa, Angel Erro, Enekoitz Etxezarreta, Danele Sarriugarte, Hedoi Etxarte, Edu Zelaieta, Diego Martiartu, Garazi Arrula eta Iratxe Esnaola & Ion Olano konboa. Eta, bide batez, inork saioren bat gogoratzeko gogorik balu, begira beza gure tiraderan.\nLanaz gain, gure buruari galderak egiteko bidea ere ireki digu saioak. Izan ere, literatura (testu literarioak, narratibitatea, eta abar luze bat) idatzi-irakurtzeko kanalari erabat lotuta ekarri digu historiak, eta hala jarraitzen du, gaur egun ere. Noski, literatura izaten jarraitzen du esan-entzutekoa denean ere, edukia ez baita aldatzen (ustez). Irratian irakurtzeko testuak (horixe izan baita, oinarri-oinarrian, Celosamente gordea) idazten, aukeratzen edo prestatzen aritu garenetan, maiz erne zaizkigu hainbat zalantza. Eta, hona ekarriko ditut, erantzunik gabeko galdera-forman, nire alferkeriaren (edo koldarkeriaren) adierazle:\n· Edozein literatur testuk balio al du irratian edo jendaurrean irakurtzeko? Hau da, ahoz eman eta belarriz jasotzeko?\n· Ez badu balio, zilegi al da literatur testu hori moldatzea, aldatzea, egokitzea, idazle-irakurle harremanetik esale-entzule harremanera pasatzerakoan? Kanal aldaketa ba al da nahikoa aitzakia aurrez sortutako edukiari “traizio” egiteko?\n· Ahoz emateko eta belarriz jasotzeko testuek, ba al dute ezaugarri propiorik?\nEta, noski, inor ez dut engainatuko, bere burua erantzuten duten hiru galderarekin (teknika ezin koldarragoa hau ere) amaituko dut:\n· Zergatik ez dago Euskal Herrian spoken word, slang edo zuzeneko literaturaren adibide egoki gehiago? (Adibide egokitzat jotzen dut, adibidez, hau. Ez da spoken word; testu bat, dagozkion moldaketak egin, eta egoki irakurtzearen adibide on bat baizik)\n· Zergatik egozten diote zenbaitek bertsolaritzari, aurrekoak izan beharko lukeen lekua? Zergatik ez diote bere espazio propioan lasai egon dadin uzten? Zertara dator bertsoa literatura (idatzia)ren zakuan sartu eta egokitu nahi zorioneko hori?\n· Zergatik ikusten ditugu gurean hainbat eta hainbat “poesia emanaldi”, “errezital”, eta antzerako, idatzi-irakurtzeko kanaletik zuzenean hartutako testuak erabiltzen dituztenak, kanal aldaketa kontuan hartu gabe? Hau da: zergatik beste harreman mota baterako sortutako testuez baliatzen diren hainbeste emankizun?


Euskal paisaiak ezagutzeko ibilbidea\nIbilaldia euskal mendietako paregabeko paisaiak ezagutzeko\n4 eguneko ibilaldi honetan, Basquemountains zokorik sekretuenak eta paisaiarik harrigarrienak ezagutuko dituzu. Amets egitea erraza izango da.\nLau egun ez baduzu jarraian, ez kezkatu. Lasai asko egin dezakezu ibilbidea bi asteburutan. Hemen hasten da abentura!\nLehen eguna Betsaidera igotzen hasiko dugu, leku sinbolikoa Euskadiko mendizaletasunarentzat eta EAE-ko 0 km-a. Osteratxoa egin eta gero, indarberritzeko, Elorrioko gune historikoko tabernetan pintxo goxoak dastatzea bezalakorik ez dago. Gainera, zorteko bazaude eta eguraldi ona lagun baduzu, har ezazu bainua Pozubaltzen, Oromiño auzoko osin idilikoan. Arratsaldean,\nUrkiolako Parke Naturalera joango gara: hurbil zaitez Hiru Gurutzeetako behatokira, haran osoko ikuspegi pribilegiatuaz gozatzera. Urkiolako Santutegia ere bisita dezakezu; baina ez ahaztu pareko harriari hiru buelta ematea: Kupidorik onena da! Gero, Durangoz gozatzea eta harem Erdi Aroko kalexketan galtzea besterik ez duzu.\n3 Gurutzeetako behatokia\nGoza ezazu Atxarte haitzartearen eta Durangalde osoaren panoramika ikusgarri honekin. Ikaragarria ilunabarra ikustea bertatik!\nPozubaltz (Putzu betz)\nAurkitu ekintz gehiago\nArgazkilari eta natura maite dutenen paradisua da. Zerura begirako pagadia, sekula ahaztuko ez duzun irudia.\nduzu, eta, nola ez, baita bertako produktuak dastatu ere. Egunean egin beharreko beste geldialdi bat barnealdeko urtegiak dira, ibilbide luzea dago-eta egiteko. Gure gomendioa da Paddle surfa egitea, jarduera ezin hobea familian zein lagunekin egiteko.\nAzkenik, eguna ongi amaitzeko, ilunabarra ikusiko duzu Urbina Gainean. Uribarri Ganboatik 30 minutu besterik ez da oinez, eta izan ziur bistek merezi dutela: urtegiak ur-putzu txikiak irudituko zaizkizu zeure oinen pean.\nBigarren egunean, Otzarretako baso magikoan barneratuko zara, bete-betean Gorbeiako Parke Naturalean. Bertan paseatzeaz sekula aspertuko ez zaren leku horietako bat da, non bitan pentsatu gabe itzuliko zinatekeen. Ez ezazu arreta gal, Zeanuri zain duzu-eta. Mendietako herri txiki horretan arkitektura tradizionala miretsi ahal izango\nNon lo egin aurkitu\nGorbeian lo egitea\nUrtegien beste ikuspegi bat, goitik. Mendi, ibai eta hiriak ikusiko dituzu zeure mendean, munduko errege/erregina sentitzeraino.\nHirugarren egunean, bestelako paisaia batean murgilduko zara. Mendi-hegal malkartsuak daude 25 km-an barrena, eta babes-harresi piko eta zorrotza dirudite. Gorobel mendilerroan zaude. Bertan, Nerbioiko Jauzi sinestezina ikusi ahal izango duzu, Iberiar Penintsulako ur-\njauzirik handiena. Gero, Amurrion Euskadiko betiko platerak dasta ditzakezu, baina ez zaitez berandutu, oraindik jarduera garrantzitsuenetako bat egin behar duzu-eta: amildegian behera ibili Gorobel mendilerroan. Ausartuko zara?\nEguna biribiltzeko, bisita itzazu Kexaako Monumentu-Multzoa (Aiarako jauntxoen ondare kulturala) eta Artziniegako Erdi Aroko gune historikoa, EAEn hobekien kontserbaturikoetakoa.\nAmildegian behera egin\nHau da, ibaietan behera egitea da, rappel eginez nahiz irristaka. Oso jarduera dibertigarria eta aproposa da taldean egiteko.\nAzken eguna Karrantza haranean hasiko dugu, Bizkaiko lekurik polit eta ezezagunenetariko bat. Hori guztiori, Armañon Parke Naturalean. Bertan harrizko arku ederra dago, Relux arku edo leihoa, naturaren paregabeko kapritxoa. Zure lehen geldialdia izango da;\nEnkarterrin lo egitea\nAmildegietan zintzilik, Itsaslur burdinbidean barrena osteratxoa egitea, ilunabarraz gozatzen ari zarela, plan ezin hobea da eguna amaitzeko.\nbidaian ezin duzu ahaztu Pozalagua haitzuloa (Repsol Gidak “Txokorik Onena” izendatu zuen 2013an). Eta, arratsalde ahaztezina igarotzeko, hurbil zaitez Burdin mendietara. Bertako lakua eta paisaiak ikustean, ezin izango duzu sinetsi bere garaian meatzeak izan zirela. Azkenik, eguna amaitzeko, gure gomendioa da ilunabarra ikustea Itsaslurren, itsas ondoko pasealeku ederrean. Eta, ziurrenik honezkero goseak egongo zarenez, Zierbenako arrain freskoaz gozatzeko gomendioa emango dizugu, Itsaslurretik oso gertu.


Alarma - Diario de Noticias de Navarra\njuanra madariaga 11.05.2021 | 01:06\nEspainako gobernuak alarma egoera bertan behera gelditzea erabaki zuen duela aste batzuk. Igandean izan zen alarmarik gabeko lehen eguna.\nHamarretan etxeratu beharra zegoen, baina 12:00etan berriz kalera atera ahal zen. Afariak luzatu ziren etxeetan, ez baitzegoen postrea mauka-mauka eta arin jateko beharrik. Afalosteko mintzaldiak presarik gabe sortu ziren, eta zenbait tokitan geroko uneak ere ordu txikietara arte luzatu ziren. Neu ez nintzen jabetu, ohiko errutinaz jardun bainuen. Hurrengo egunean mendirako parametro geografikoak zabalagoak nituen, eta hiri inguruko bidexka sarri ibiliak abandonatu behar nituen behingoz. Zorionez!\nBaina jende ororentzat antzekoa izan zen? Egun arrunta izan zen? Ezta pentsatu ere! Batzuentzat gerra baten garaipena ospa-tzea bezalakoa izan zen. Hamarretarako etxeratu behar bai, baina berriz sprintean ateratzeko moduan prest zeuden asko, bilkuren mugarik gabe, gaua betirako ahituko balitz bezala, munduko azken gaua balitz bezala.\nToki askotan jende dezente bildu zen edateko eta lasai egoteko, gaueko giro debekatuaz gozatzeko. Baina beste toki askotatik heldu diren irudiek eromena zertan den ondo deskribatu dute. Madrilen bildu zen jende elemenia kantuka, ujuka, festa erraldoian, ia denak musukorik gabe, droga, sexua eta rock-and-rolla doan balira bezala.\nBurmuin eskas haiengan birus hilgarria betiko desagertua zela ematen zuen, bere transmisioa irudikeria zela, eldarnioa ekarri ziguna amets bat zela, hildakoak sortu ez dituen gaixotasuna kutsagarria ez zela, munduan milioiak eta milioiak akabatu dituen pandemiarik existitu ez dela.\nMadrilen, Ayuso ezgauzak kontrolatzen duen hirian, zerbezak askatasunez hartu behar diren hirian, denak atera ziren gauez, askatasuna badutela ozen esateko, azkenean libreak direla oihukatzeko. Eurentzat horixe baita askatasuna, potroetatik ateratzen zaiena egitea.\nOrdu berean, ospitaletako langile gehienek ahituta segitzen zuten, tai gabeko sakrifizioa eskainiz, ospakizun zoroetan ibili diren lerdo asko jasotzeko eta trata-tzeko prest.


ESAITen selekzioaren aldeko martxa datorren astean, Pirinioetan | Kirola | Berria.info\nAsteazkena, 2013ko maiatzak 22 - 22:14\nESAITen selekzioaren aldeko martxa datorren astean, Pirinioetan\nAsteartean, asteazkenean eta ostegunean izango da.\nAlazne Salcedo 2012-07-13 - 19:06:38\nFrantziako Tourra Pirinioetara hurbiltzen hasi dela eta, urtero bezala Euskal Selekzioaren Aldeko Iritzi Taldeak (ESAIT) martxa bat antolatu du. Aurtengoa XII. martxa izango da eta hiru egun iraungo du —asteartean, asteazkenean eta ostegunean izango da—.\nLehenengo egunerako ESAITek euskal jai bat antolatu du. Euskal jakiez eta musikaz gozatzeko aukera izango dute. Uztailaren 18an bizikleta martxa bat egingo dute Peyresourdera: Avajan herrian hasiko da, eta ibilbideak hamar kilometro eta %8ko aldapak izango ditu.\nUztailaren 19an bizikleta martxa izango da, bost kilometrokoa. ESAITeko arduradunek esan dutenez, egun horretako maldak ez dira hain gogorrak izango.\nOraingoz, Oñatitik bi autobus doazela jakinarazi dute. Txirrindularitza zaleei ekimenean parte hartzera gonbidatu diete.\nEuskaltel-Euskadikoen erretiroak direla-eta aurten euskal txirrindularien egoera Tourrean "nahiko txarra" dela esan du ESAITek gaur Donostian emandako prentsaurrekoan, baina "Pirinioek xarma berezia" daukatela-eta itxaropentsu azaldu da.\nESAITekoak gaur, Donostian. Gari Garaialde / Argazki Press


Senar-emazteak amaginarrebarekin bizi dira eta amaginarrebak ez du sarrerarik. Aitaginarreba ezindua da eta egoitza batean dago; senar-emazteek ordaintzen dituzte egoitzaren gastuak. Aitaginarrebak erabateko ezintasun iraunkorreko 20.000 €-ko urteko pentsioa jasotzen du eta ez du aitorpenik aurkezten. Senar-emazteen baterako aitorpenean, kengarriak al dira aitaginarreba eta amaginarreba aurreko gisa?\nSenarraren 71 urteko ama senar-emaztearekin bizi zen, eta ama abuztuaren 30ean hil zen. Aurrekoen ziozko kenkaria aplikatu ahal izango dute?\nZergadun bat LGS baino pentsio txikiagoa jasotzen duen aita alargunarekin bizi da. Aitak 35.000€-ko kalte-ordain bat jasotzen du aseguru-etxe batetik istripu batean jasandako kalte fisikoengatik, baina PFEZtik salbuetsita dago. Aurrekoaren ziozko kenkaria aplika lezake zergadunak?\nKenkaria desgaitasuna edo mendekotasunagatik: Kenkariaren zenbatekoak (2020 eta 2019-ekitaldiak)\n35 urteko emakumea gurasoekin bizi da eta %33ko elbarritasuna du aintzatetsia. Urteko 15.000€-ko errenta jasotzen du. Alabak ez du aitorpenik aurkeztu. Ezintasunaren ziozko kenkaria aplika al dezakete gurasoek?\n75 urteko zergadun ezindu bat alabarekin bizi izan zen abuztura arte, hil zen arte. Erabateko elbarritasuneko 10.000€ jaso zituen, eta alabari jakinarazi diotenaren arabera, aitak ez luke zertan aitorpena aurkeztu. Alaba sar al dezake kenkaria ezintasunaren zioz?\nZergaduna ezkonduta dago eta gurasoekin bizi da. Gurasoek PFEZren aitorpena aurkeztu dute, baina gutxieneko soldata baino errenta txikiagoak jasotzen dituzte eta amak ez du bere ezintasunagatiko kenkaririk aplikatzen. Amak %35eko elbarritasuna du. Amaren ezintasunaren ziozko kenkaria aplikatu ahal izango du zergadunak?\nNire ezkontideak %65ko elbarritasuna du aintzatetsia. Urteko 30.000€-ko errenta jasotzen du eta ez du aitorpenik aurkeztu. Ezintasunaren ziozko kenkaria aplika al dezaket nik?\nZergaduna ezkontidearekin, adin nagusiko 2 seme-alabekin eta zergadunaren anaia batekin bizi da. Anaia 70 urtekoa da, %65eko ezintasun maila dauka, ez du errentarik eta zergadunaren pentzura bizi da. Senar-emazteek baterako aitorpena aurkeztu dute . Anaiaren ezintasunaren ziozko kenkaria aplikatu ahal izango da?\nZergaduna 70 urteko lagun hurko batekin bizi da bere etxean. Lagun horrek %60ko ezintasuna du eta 10.000€-tik gorako sarrerak lortzen ditu urtean. Ez du aitorpenik aurkeztu. Lagun hurkoaren ezintasunaren ziozko kenkaria aplikatu ahal izango du zergadunak?


Urtean zehar A: 20. igandea | Iñaki Beristainen bloga\nPosted on 2017/08/17 by admin\n(Igandeko Ebanjelioa: Mt 15, 21-28)\nGlobalizazioaz edo mundializazioaz mintzo garenean, gezurra dirudi nola sor daitekeen han eta hemen horrenbeste muga. Berlingo muga lotsagarria erori zen, baina beste muga berria egin dugu Israelen. Hor dago Txinakoa, turismo-ikuskizun eginda. Hor dago txarrantxazko muga zaindua Zeuta eta Melillan. Baina bestelako muga gehiago ere jaso dugu. Itsasoa muga bihurtu dugu Afrika eta Europaren artean. Aireportuak muga bihurtu ditugu, komeni ez zaigun «arrotzik» sar ez dadin gure lurraldean. Larruazalaren kolorea muga egin dugu. Hizkuntzak elkarren kontrako borrokagai eginda dauzkagu.\nEta horren guztiaren azalpen dira eguna joan eguna etorri Europara iristen diren kaiukoak. Jesusen aurrean eskale ikusten dugu «kananear» txakur horrek izen asko ditu gaur egun gure artean. Kaiukoak «txakurrez» beteta datoz. Badakit ikaragarria iruditzen zaigula inori txakurra esatea. Oinarrizko duintasuna zauritzen duen deitura da. Baina ez gaitu horrenbeste lotsatzen jendea «txakurra» bailitza erabiltzea, nahiz eta inmigrante edo etorkin edo nahi den bezala deitu. Izenak ez dio inori duintasuna ematen, tratuak baino.\nJesusen aurrean ahuspez dagoen emakume honen garrasi bera irteten da eztarri laztu askotatik: «Lagun nazazu, Jauna». Jesusek ez zion entzungor egin; guk bai. Gobernuaren esku uzten dugu arazoa. Haiei dagokie arazoa konpontzea.\n«Txakur» hauei ez diegu mahai oparotik jausten zaigun apurrik ere opa. Berriro eraman ditzatela beren herrira, beren miseriara. Hemen geldi daitezela «paperdunak», gure beharretarako aski direnak. Hemen geldi daitezela futbolari onak, larruazalari axola handirik egin gabe kasu honetan. Eta beren bizia kaiuko kaxkar batean arriskatu dutenek berriro ere miseriaren arrisku azkengabera itzuli beharko dute. Horientzat ez dago gupidarik. «Txakurrak» dira.\nJesusek, baina, muga guztiok gainditu egin zituen. Jesusek ez zion azalari begiratzen, ezta nortasun-agiriari ere. Jesusek bihotzari begiratzen zion. Eta bazekien bihotza irakurtzen, beraren ezintasun eta premia guztiekin. Eta bihotz behartsu baten deiak eta aitortzak barrua urtzen zion. Kanako emakume honek ere halaxe urtu dio. Hain da pobrea, ez dio «txakurrei» ematen zaien ogi-apurra besterik eskatu. Duintasunaren mahaitik gehiegikeriaz erortzen diren soberakinak eskatzen dizkio. Eta Jesusek alaba sendatzen dio, Erreinuaren betetasuna emanez.\nBeste behin, Jesusek bere Aitaren bihotz errukitsua erakusten du, muga guztiak gainditzen dituen bihotz handia. Horretara etorri da mundura, baztertu eta zokoratu guztiei eskua luzatzera. Kaiuko guztiei ongietorri egitera. Eta eskatzen dutena baino askoz gehiago ematen die. Denek baitaukate leku beroa Jesusen Jainkoaren bihotzean. Bihotz jainkozko horren itsasertza beso-zabal dago beti, puskatuta iristen diren guztiei maitasunaren lurralde onartzailea eskaintzeko.\nHau dena ametsetan jardutea dela? Gauzak beste alderdi batetik ere begiratu behar direla? Dena ez dela jendea onartzea? Badakit! Baina hau dena idatzi badut ez dut inoren kontra idatzi, neure kontra baino. Neure bihotz estuari errepaso hau eman beharra neukan, eta horregatik idatzi dut hau dena. Legeak behar dira, neurriak behar dira, mugak behar dira… Beharbada bai! Baina ez nago seguru! Seguru gauza bat dakit, Jainkoak denak onartzen gaituela; eta batez ere behartsuak eta premiadunak, ezinduak, onartzen dituela. Horraino seguru dakit!\nHori nola tolestatu gure eguneroko bizitzara? Bakoitzak begiratu beharko du zer nolako zabaltasuna eman nahi dien barruko mugei. Bakoitzak erabaki beharko du zenbateko zabaltasuna onartzen dion bihotzak. Jainkoaren neurriak hor daude. Eta Jesusen gaurko kaiukoak ere hor daude.\nEsta entrada fue publicada en Bizia, Errukia, Justizia y etiquetada Mundu berria por admin. Guarda enlace permanente.


Bariantearen eraldaketarekin Donostian sortuko dugun hiri-espazio berri bat bizitzaz eta etorkizunaz bete nahi dugu\n2022. urtean zehar, bariantea eraldatzeko prozesu parte hartzaile bat martxan jarriko dugu\nGI-20 bariantea 70eko hamarkadan eraiki zen, hiria kanpoaldetik inguratuz. Une hartan, arazo guztien irtenbidea zela zirudien, ordura arte hirigunetik pasatzen ziren kamioien zirkulazioa hartuz eta autoz beteta zeuden kale asko lasaituz.\nBigarren gerrikoa eraiki zenetik, zirkulazioa erdira murriztu da, bere funtzio nagusia aldatu egin da eta, hala ere, barianteak espazio bera okupatzen jarraitzen du.\nHorrela, eraiki eta ia 50 urtera, GI-20 bariantea eraldaketa berri baten atarian dago. Sozialki aurreratuen dauden hiri guztietan horrelako eraldatze prozesuetan murgilduta daude dagoeneko; Donostia ezin da atzean gelditu.\nIzan ere, Donostia beti izan da hiri modernoa, beti egon da Europatik zetozen eraldaketen abangoardian. Baina, azkenaldian, gure hirian ezarri den garapen-ereduak Europako hiri aurreratuenetatik urrundu gaitu, pausuz pausu. Bariantearen eraldaketak aukera ezin hobea ematen digu Donostia modernitatearen trenera berriro igotzeko eta bere biztanleen bizi-baldintzen hobekuntza ardatz izango duen garapen eredu berri bat, denon artean, eraikitzeko.\nBariantea hiribide bihurtuko balitz, orain okupatzen duen espazioaren bi herenak libre geratuko lirateke. Gaur egungo hiru erreietatik bira pasatuz eta erdibitzailea kenduz, 60 bat hektarea libre geratuko lirateke beste erabilera batzuetarako.\nGI-20 Bariantearen eraldaketa denbora kontua da, eta EH Bilduren asmoa da prozesu honetan libre geratuko liratekeen espazioen erabilera berriei buruzko eztabaida irekitzea, betiere epe ertain-luzerako hiri eredu berri baten eraikuntzaren barruan.\nBeraz, kontua ez da soilik errepide zahar bat eraldatzea eta egungo beharretara egokitzea, baizik eta Donostian sortuko dugun hiri-espazio berri bat bizitzaz eta etorkizunaz betetzea, eta guztion artean birpentsatzea eta erabakitzea.\nGaur egun, bariante honek ez du Donostia inguratzen: lubaki batek bezala banatzen du. “Lubaki” horrek ordura arte fisikoki eta sozialki oso lotuta zeuden hiriko zenbait eremu banandu eta lehendik bizitzaz betetako espazioak okupatu zituen. “Hiriko zauri” horiek sendatzeko eta XXI. mendean donostiarrok ditugun beharrekin bat datozen erabilera berriak emateko unea da.\nHelburu horrekin, EH Bilduk prozesu parte-hartzaile bat jarriko du martxan 2022an, barianteak zeharkatzen dituen eremuetako bizilagunen nahiak eta beharrak ezagutzeko xedearekin.\nEsan gabe doa EH Bilduren asmoa ez dela bariantea eraldatzeko "proiektu itxi" bat aurkeztea, baina ezta "orrialde huts" bat ere. Sozialki aurreratuen dauden hirien esperientzia arrakastatsuetatik eta egitasmoaren izaera eraldatzailetik abiatzen gara:\n“15 Minutuko Hiria” lortzeko pausuak ematea eta logela-auzoekin bukatzea\nDonostiaren eredu zentralista gainditzea\nMugikortasun jasangarriaren eta CO2 emisioen murrizketaren aldeko apustua\nEtxebizitza eskubidea bermatzea, donostiarron arazo nagusia den heinean.\nBerdeguneak artifizializatzeari uztea\nEra berean, hiriko eragile sozialen parte-hartzea sine qua non baldintza da bariantearen eraldaketaren arrakastarako: mugikortasun jasangarriaren aldeko apustua egiten duten taldeak, etxebizitza eskubidearen aldeko elkarteak, mugimendu feminista, antolakunde ekologistak, hezkuntza komunitatea, merkatariak, kultura arloko taldeak, kirol taldeak... Azken batean, donostiar guztiei irekita dagoen parte hartze prozesu bat da.\nDonostiarrak izango dira iritzia emango dutenak, pentsatuko, proposatuko eta eztabaidatuko dutenak, baina, batez ere, erabakiko dutenak.\nPartaidetza prozesu honen bidez, EH Bilduk bere erantzukizuna hartu nahi du bere gain, eta konpromisoa hartzen dugu 2023aren hasieran proposamen integrala aurkezteko, Donostia, Gipuzkoa eta Euskal Herria gobernatu nahi dituen indar politiko eraldatzaile baten neurrian egongo dena.\nEneko Goiak, gezurra arma politiko gisa erabiliz, udal langileen presentzia normalizatua eragotzi du gaurko osoko bilkuran\nEneko Goia Donostiako alkateak gaur eragotzi du langile eta herritar asko hiriaren osoko bilkurara sartzea, pandemiaren aitzakipean. Baina okerrena da, neurri guztiz bidegabe hori justifikatzeko orduan, Udal Gobernuak gezurra esan duela eta zikin jokatu duela. Udalbatza Aretoko atea zaintzen duten agenteei aginduak ematerakoan gezurra esan dute, alkateak zinegotzi guztiei gezurra esan die, eta Prentsa Kabinetea gezurra esaten saiatu da kazetarien aurrean erabakia justifikatzeko orduan.\nAlde batetik, Udalbatza Aretoan sartu nahi zuten langileek entzun behar izan dute gutxi batzuk bakarrik sar zitezkeela, udal talde guztiek, EH Bilduk barne, edukiera mugatzea erabaki dutelako. Gezurra izateaz gain, honek ez du ez hankarik ez bururik.\nIzan ere, alkatea bera izan da gezurra esan duen lehena. Udal Batzarraren gai-zerrendarekin hasi baino lehentxeago, Eneko Goiak esan du edukiera mugatzeko erabakia ez zela berea, baizik eta “udal-taldeetako bozeramale guztiek” hartu zutela. Hori guztiz faltsua da, berehalakoan EH Bilduko gaurko bozeramaile Olaia Duartek demostratu duen bezala, azken Bozeramaileen Batzordearen akta erakutsiz. Bertan argi eta garbi jasotzen da: “Gaiari buruz eztabaidatu ondoren, bozeramaileek beren adostasuna adierazi zuten, Carrere andrea izan ezik, aurkako jarrera agertu zuena”. Alkateak, ordu honetan, ez ditu zuzendu bere adierazpen faltsuak.\nAzkenik, EH Bilduk jakin ahal izan duenez, alkatearen prentsa-kabinetetik ere zabaldu da, hasiera batean, Udal Gobernuaren gezurra, eta EH Bilduk kazetari batzuei Bozeramaileen Batzordearen akta aurkeztu ondoren, orduan hasi dira bertsio faltsua zuzentzen.\nJakina denez, azken osoko bilkuretan udal langileek Udalbatza aretora eraman dituzte beren lan baldintza txarren salaketa. Alkateak berak ere bertan behera utzi zuen azaroko osoko bilkura, arazo horregatik. Hala ere, gaur langileen ordezkaritza txiki batek baino ezin izan du osoko bilkuren aretora sartu.\nEH Bilduk, gertatutakoa argitzeaz gain, eta borroka sindikalari eta osoko bilkurara etortzen diren beste herritarren mobilizazioei ematen diegun babesa berresteaz gain, mezu argi bat bidali nahi diogu Eneko Goiari: nahikoa da jauntxokeriaz, gezurraz eta manipulazioaz. Gezurra arma politiko gisa erabiltzea justifikatzen duen pertsona batek ezin du Donostiako alkate izaten jarraitu.\nEneko Goia alkateak elkarrizketa batean, San Sebastian egunaren testuinguruan, “zure auzoan zahartu nahi izatea nahiko apetatsua izatea da" adierazi eta gero, Donostiako EH Bilduk zera adierazi nahi du:\nAdierazpen horiek erreakzio sozial handia eragin dute, batez ere etxebizitzaren prezioen garestitzea dela-eta bere auzoak utzi behar izan dituzten pertsonen artean – gehienak gazteak -, bai eta bere etxea oraindik galdu ez duten baina hilabetez hilabete alokairuaren prezioaren igoera jasaten duten herritarren artean ere, baita funts putreek presionatutako ehunka familien artean eta, oro har, hirian bizi, lan eta bere aisialdiaz disfrutatu nahi duten pertsona eta talde guztien artean ere.\nEz da gutxiagorako, izan ere, orain arte ikusi gabeko zerbait zen, alkate batek, hain esplizituki, bere bizilagunak kanporatzen dituen fenomenoa babestea. Ehunka donostiritarrek pairatzen duten egoerarengatik kezkatuta agertu beharrean, eta espekulazio-praktiken aurkako mezuak bota beharrean, praktika horiek Eneko Goiak ulertu eta justifikatu egin ditu. Eta, gainera, kaltetuen aurkako adierazpenak egin ditu, apetatsuak direla leporatuta, beren eskubideak aldarrikatu besterik egiten ez dituztenean.\nEz dugu aurkitu hemerotekan beste edozein hiri edo herritako alkatearen adierazpenik bere bizilagunak kanporatzea hain argi justifikatu duenik. Eta, gainera, jarraitu beharreko adibide gisa jarri du bere burua, baina ez du aipatu berak soldata oso handiak kobratu izan dituela betidanik, eta horri esker oso jende gutxik duen patrimonioa metatzen ari dela. Izan ere, Goiak kritikatzen dituen herritarren %99k bizitza bat baino gehiago beharko luke hori dena lortzeko.\nBaina adierazpen horietatik haratago, benetan kezkagarria dena da Udal Gobernu honen etxebizitza-politika badoala alkateak elkarrizketa horretan esandakoaren ildotik. Politika horren ondorioz, erdiguneko auzoek biztanleria galtzen dute urtetik urtera, batez ere gazteak, eta espazio hori pisu turistikoak, funts putreak, luxuzko etxebizitzak eta espekulaziora bideratutako etxebizitza hutsak betetzen ari dira.\nIzan ere, Eneko Goia alkatea denetik, pisu turistikoak eta hotelak biderkatu dira gure hirian. Udal Gobernuaren zifren arabera, 2016. urtetik hona 45 hotel (edo antzekoak) berri ireki dira Donostian. Hau da, 2016an zeuden 7.652 plazatik 11.272ra igaro dira (+% 47). Eta pisu turistikoei dagokienez, ehunka dira legeztatutakoak, EAJk eta PSEk lehenengo solairutik gorako etxebizitzak baimentzeko erabaki politikoa hartu ondoren.\nPrezioari dagokionez, Idealista.com-en arabera, alokairuaren prezioak beste errekor historiko bat markatu zuen 2021an Donostian: 15,5 €/m² (+% 3,3 2020arekiko). Horrenbestez, Eneko Goiaren agintaldian, alokairuaren prezioa %33 garestitu da. Etxebizitzen salmenta prezioari dagokionez, atari digital beraren arabera, burbuila inmobiliarioaren prezioen gainetik dago jada, eta aurtengo irailean 4.978 €/m2-ko errekor historikoa markatu du. Hau da, Donostiako zenbait tokitan etxebizitza beti garestia bazen, Eneko Goiaren alkatetzan benetako luxu bihurtu da hiri osoan.\nPopulazioaren galerari dagokionez, Gros auzoari erreparatzen badiogu, errealitatea hauxe da: bertako auzotar askok -zeresanik ez, gazteek- alde egin behar izaten dute ez dutelako etxebizitza duin baterako sarbidea. Datuak argiak dira: Donostian etxebizitza bat erostea zaila bada, are zailagoa da Grosen (% 18 garestiagoa); alokairuaren prezioa, bestalde, 1.300 euro ingurukoa da; babestutako etxebizitzarik ez dago, eta biztanle kopurua jaisten ari da etengabe (1.100 bizilagun galdu zituen Grosek 2010etik 2019ra bitartean, eta beste 177 2020ean). Modu paraleloan, gero eta pisu turistiko gehiago dago (300 inguru) eta gero eta hotel gehiago (Mariaren Bihotza eta Inmaculada ikastetxeetako proiektuak, azkenak).\nEtxebizitzen arazoa oso kezkagarria da Donostian, eta EH Bildu etxebizitza politika berri bat eskatzen ari da, egungo joerak iraultzeko. Ildo honetatik, proposamen zehatzak egin ditugu alokairuen prezioa mugatzeko, etxebizitza hutsetan esku-hartzeko, hotelen eta pisu turistikoen hedapenari galga jartzeko eta abar, baina hauen guztien aurrean, EAJren eta Eneko Goiaren erantzuna beti izan da negatiboa.\nDonostian, etxebizitza politika dogma neoliberalaren mende dago erabat: lehenik, negozioa, eta, bigarrenik, herritarren eskubideak. Eta, hala, zenbait auzotan -kasualitatez, turistifikazioak gehien kaltetutakoak- populazioa galtzen ari da, hala nola Parte Zaharrean eta Grosen. Hirian gero eta kezka handiagoa dago, eta Eneko Goiaren hitzek eta ekintzek lobby espekulatzaileen jokabide oldarkorrenak babestu besterik ez dute egiten.\nLarrialdi klimatikoan bete-betean gauden honetan, negutegi efektuko gasen emisioa murriztea izan behar du helburua, eta horretarako ezinbestekoa da mugikortasun jasangarria sustatzea.\nEmisio gehien eragiten dituen sektorea garraio motorizatua da da, beraz, mugikortasun jasangarriaren lehen neurria hirian autoaren erabilera murriztea izan behar du. Izan ere, trafikoak eragiten dituen arazoak ez dira konpontzen autoei leku gehiago eskainita, baizik eta orain arte duten nagusitasuna murriztuz.\nZentzu horretan, aste honetan Udal Gobernuak Datorren Donostia egitasmoa ezaugarritzeko egin duen proposamena guztiz ez nahikoa dela uste du EH Bilduk. Eta horrela adieraziko dugu biharko Pilar Arana zinegotziak antolatu duen bileran.\nHasiera batean, egitasmoaren berri izan genuen, EH Bilduk publikoki adierazi zuen musika ez zela txarra, baina ikusi behar genuela zertan geratzen zen, hitzetatik ekintzetara gauzak asko aldatzen baitira, ia beti, Eneko Goiaren gobernuan.\nIzan ere, gogoratu behar da nola aurkeztu zuen proposamena Udal Gobernu honek joan den azaroan: “Donostiak auto pribatuen trafikoa debekatuko du Erdigunean” eta “Udalak mugikortasun-plan bat aurkeztu du, emisio gutxiko gune bat ezartzeko”. Ez dago horrelakorik aste honetan aurkeztutako proposamen zehatzean.\nEAJk eta PSEk Donostian egin nahi dutena ez dator bat emisio gutxiko eremu bat ezartzearekin, eta, gaur egun, proiektu hau ezin da kokatu trantsizio ekologikorako proiektu gisa, ezin da alderatu hiri aurreratuenak hartzen ari diren neurriekin.\nGogorarazi behar dugu 2020ean Udal Gobernuak klima-larrialdiaren adierazpenari erantsitako ekintza-ildo batzuk onartu zituela, horietako bat, garraio publikoaren eta pribatuaren arteko joan-etorrien proportzioa inbertitzea. Bada, azken datuen arabera, ibilgailu motordunen joan-etorriek gora egin dute aurreko urteetakoekin alderatuta1, eta neurri ausartagorik gabe, orain proposatzen dituzten neurriak aldaketa emateko nahikoa ez direlakoan gaude.\nAztertu beharreko beste egoera batzuez gain, Udal Gobernuaren planean bi kontu daude porrot segurua iragartzen dutenak:\nAparkalekuetara doan ibilgailu orori uzten zaio sarrera librea\nTuristen ibilgailuei sarrera librea baimentzen zaie.\nHau ikusita, sortzen diren galderak logikoak dira: zein da plan honen helburua? Zenbat CO2 tona murriztu nahi ditu Udal Gobernuak? Zenbat auto gutxiago? Kontuak ez direlako ateratzen. Eta baliteke berotegi-efektua eragiten duten gasen emisioak murriztu baino kontrako efektua lortzea.\nHiru datu emango ditugu:\n1. Erdiguneko aparkaleku publikoek urtean ia 3 milioi auto jasotzen dituzte, eta joera hurrengo urteetan kopuru hori igotzea da, beste aparkaleku bat irekiko baita San Bartolome kalean eta beste bat Grosen.\nIturria: Donostiako Udala / Oharra: 2020an Covid-aren eraginez jaitsi zen\n2. Gero eta hotel, pisu turistiko eta turistentzako beste ostatu mota gehiago daude zentroan. Guztira, Eneko Goia alkatea denetik 11 hotel berri ireki dira eremu honetan, eta beste 7 irekitzear daude2. Udal Gobernuak Erdigunea “saturatua” zegoela eta ez zuela baimen gehiagorik emango iragarri bazuen ere, mota guztietako ostatuei baimenak ematen jarraitzen du. Eta, beraz, “Datorren Donostia” proposamenaren arabera, horietara doaz kotxe guztiak baimenduak izango dira.\n3. Datozen urtetan Donostiara gero eta turista gehiago etortzea da aurreikuspena, baina turistei plan honek ez die ia ezertan eragingo. Turismo-ostatu berriak irekitzeak esan nahi du turista kopuruak oraindik asko hazten jarraituko duela. 2021eko udan ere, oraindik pandemiatik atera gabe, 2019ko kopuruak gainditu ziren.\nBeraz, planaren helburuak, bai politikoak bai teknikoak, ondo argitu arte, EH Bilduk ez du aktiboki parte hartuko ez hanka ez buru ez duen plan baten elaborazioan.\nHalere, EH Bilduk eragile aktibo izaten jarraituko du gure hirian klima-aldaketaren aurkako borrokan. Aurrean dugun erronka historikoaren tamainarekin bat datorren erantzukizuna bere gain hartuko du EH Bilduk. Eta soluzioak proposatzen jarraituko dugu, baita plan honetan ere. Beti ere espiritu kritiko baina konstruktiboarekin, hemen ere eragiten saiatuko gara.\nGure proposamenak hiru zentzutan joango dira:\nErdiguneko lur-azpiko parking-en funtzioak eta emakidak aldatzeko plan bat behar da, ezinbestean (interpelazioa eramango dugu datorren asteleheneko udal batzordetara).\nDisuasio parking-ak ezartzea proposatuko dugu..\nErdigunetik kanporako proposamenak behar dira.\n(1) Cristina Enea Fundazioa. Iraunkortasunari eta Klimari buruzko 2020. urteko txostena. 30. orrialdea.\n(2) Bellas Artes, Garibai 23, Zubieta 3, Bilbao plaza, Vista Eder, Villa Itsas Gain eta aste honetan baimendutako Itziarko Andre Maria.


Euskal Antzerki Topaketak Azpeitian Hamalau antzezlan izango dira guztira ikusgai eta horietatik lau estreinaldiak izango dira. https://www.gaztezulo.eus/albisteak/euskal-antzerki-topaketak-azpeitian-1 https://www.gaztezulo.eus/albisteak/euskal-antzerki-topaketak-azpeitian-1/@@download/image/zuhaitzalandatzen.jpg\nHamalau antzezlan izango dira guztira ikusgai eta horietatik lau estreinaldiak izango dira.\nEuskal Antzerki Topaketen 39.edizioa martxan da eta azaroaren 14ra bitartean hamalau antzerki obra eskainiko dituzte eta baita Corrado Masacciren txontxongile tailerra eta erakusketa ere. Antolatzaileek adierazi dutenez, "Antzerki Topaketak denontzako plaza izan nahi du: konpainia kontsolidatuen plaza, konpainia berrientzako aukera eta herri antzerki edo antzerki talde amateurrentzako oholtza. Denetariko antzerki obrak eskaintzea da asmoa, denetariko ikus-entzuleentzako ikuskizunak izatea".\nHamalau antzerki obretatik lau estreinaldiak izango dira eta, era batera edo bestera, Azpeitian sormen egonaldia egindakoak dira. Atx teatroaren Lubaki Lainotsua taularatu zuten joan den ostiralean, eta urriaren 28an Ze ona antzerki taldearen Tempus Fugit obra izango da ikusgai. Hainbat eragilek elkarlanean bultzatutako Zubi proiektuaren bidez Azpeitian egondako Formol Laborategiaren Album antzezlana azaroaren 11n estreinatuko da. Eta, berritasun gisa, aurten, Kulturaz Kooperatibak emandako pauso bati esker, beraiek ekoitzitako Kamikaz kolektiboa eta Ttak teatroaren Hiru kortse, azukre asko eta brandy gehiegi ikusteko aukera izango da urriaren 31n.\nBeste antzezlan batzuk ere izango dira topaketetan, hala nola Gorakada Teatroaren Zuhaitzak landatzen zituen gizona; Pez Limboren Harri,orri, har; Mauma konpainiaren Lurrun minez; Eromen Produkzioak konpainiaren Guateke; Formol laborategiaren Album; eta Anita Maravillasen Kotondarrak. Demode Quartet-en Kutxidazu bidea Ixabel musikalak emango die amaiera topaketei. Egitarau osoa eta antzezlanen inguruko informazioa kontsultagai dago sarean.\nIkuskizun guztietarako sarrerak Azpeitiko Udalaren webgunean eskura daitezke. Helduek 5 euro ordaindu beharko dute eta haurrek, berriz, 3 euro.


Laburpena ( 160. zk.), 2021eko abuztuaren 12a, osteguna\n198/2021 DEKRETUA, uztailaren 27koa, Euskal Autonomia Erkidegoko Miokardioko Infartu Akutuaren Erregistroa sortu eta arautzekoa.\n586/2021 EBAZPENA, uztailaren 15ekoa, Debabarreneko Erakunde Sanitario Integratuko zuzendari-gerentearena, zeinaren bidez María Pilar Bernardo Galán andrea izendatzen den Osakidetza-Euskal osasun zerbitzuko Debabarreneko Erakunde Sanitario Integratuko Barne Medikuntzako Zerbitzu Sanitarioko buru, aldi baterako, lau urte luzagarriz.\nEBAZPENA, 2021eko uztailaren 16koa, Universidad del País Vasco / Euskal Herriko Unibertsitateko errektorearena, non argitaratzen baita Andrea Martínez Yusta andreak gainditu egin duela 2020ko irailaren 30eko ebazpenak (2020ko urriaren 14ko Euskal Herriko Agintaritzaren Aldizkaria) dei egindako hautapen prozesua, «Elikagaien Teknologia» jakintza arloan irakasle agregatu plaza bat betetzeko.\n1578/2021 EBAZPENA, uztailaren 8koa, Bilbo-Basurtuko Erakunde Sanitario Integratuko zuzendari-gerentearena, zeinaren bidez Osakidetza-Euskal osasun zerbitzuko Bilbo-Basurtuko Erakunde Sanitario Integratuan Begoñako Lehen Mailako Arretako Unitateko Erizaintzako Gainbegirale lanpostu bat izendapen askez betetzeko deialdia egiten den.\n194/2021 DEKRETUA, uztailaren 27koa, zeinaren bidez Blas de Lezo Lanbide Heziketako Ikastetxe Integratua eratzen baita, Hezkuntza Sailaren titulartasuneko beste ikastetxe bat eraldatuta.\n195/2021 DEKRETUA, uztailaren 27koa, zeinaren bidez eratzen baita Derio Nekazaritza Lanbide Heziketako Ikastetxe Integratua, Hezkuntza Sailaren titulartasuneko beste ikastetxe bat eraldatuta.\n197/2021 DEKRETUA, uztailaren 27koa, zeinaren bidez eratzen baita Fraisoro Eskola Lanbide Heziketako Ikastetxe Integratua, Hezkuntza Sailaren titulartasuneko beste ikastetxe bat eraldatuta.\nIRAGARKIA, 631/2021 administrazioarekiko auzi-errekurtso arruntean interesa duten hirugarrenak epatzeko dena.\nIRAGARKIA, honen bidez, Segurtasuna Koordinatzeko zuzendariak emandako zenbait ebazpen jakinarazten dira, honako legeetan ezarritakoa haustearekin lotuta: 4/2015 Lege Organikoa, martxoaren 30ekoa, Herritarren Segurtasuna Babestekoa (LO 4/15); eta 5/2014 Legea, apirilaren 4koa, Segurtasun Pribatuarena (SPL).


Europar Batasunaren britaniartzea - GARA\nEuropar Batasunaren britaniartzea\n(...) Monetaren batasuna eratzerakoan, britainiarrek argi zeukaten beraien subiranotasunaren ikurra, libra esterlina alegia, ezin zezaketela alboan utzi. Argi zuten moneta batuak Cityren negozioak ahulduko zituela eta erabaki zuten eurotik kanpo geratzea. (...).\nThatcherren garaietan Britainia Handiko sektore publikoa pribatizatzen hasi zen, hain zuzen mundu guztiko herrialdeetara hedatu den politika pribatizatzailea: publikoak beti oker funtzionatzen du eta pribatuak beti ondo. Dogma hau leku guztietan barneratu da. EBk ere pribatizatzeko bideari heldu dio eta ikusten ari gara zerbitzuen kalitate mailaren hondamendia.\nBestalde, jakina da EBren lehen helburuak Europako herrialdeen arteko kohesioa eta ongizatea garatzea zirela. Baina helburu horiek ez dira inoiz gogoko izan britainiarrentzat, are gutxiago Thatcher eta Tony Blairrentzat. Hauen nahia eta helburua Europa osoa, ekialdeko herrialdeak barne, merkatu libre bihurtzea izan da, gizarte kohesioa alde batera utzita.\nHorretarako Amsterdameko Tratatuak bide ematen zuen. Izan ere, 1997tik aurrera bideak irekita geratu ziren, besteak beste, Errumania edo Bulgaria bezalako herrialde atzeratuak EBko kide bihurtzeko. Zalantzarik gabe, EBk diru gutxi ipini behar izan zuen herrialde atzeratu horien ekonomiak indartzeko. Beraz, diferentzia ekonomiko erraldoiak izaten jarraituko du eta enpresa multinazionalek erraztasun oro izango dute lekualdatzeko EBren barruan, lan kostuen aldeak oso nabarmenak baitira: Suedian batez besteko orduko soldata 43,80 eurokoa da eta Bulgariakoa 2,90 eurokoa. Non dago kohesioa?\n(...) Azkenik, diru merkatuak ukiezin bihurtu ditu Britainia Handiak. Izan ere, Cityko diru mugimenduei Tobin Tasa ezartzerik ez dute entzun ere egin nahi. Bien bitartean, Zerga paradisuz inguratuta dago herrialde britainiarra: Jersey, Man, Gibraltar eta abar. Itxuraz paradisu hauen aurkako neurriak hartzekoak dira, baina errealitatean ezer gutxi egiten dute, paradisu horietaz baliatzen diren dirudunek ahalmen politiko handiegia baitute.\nHori bai, EBko hizkuntza komuna edo erabiliena ingelesa izatea onartu da. Horretan batu gaitu Britainia Handiak!


Clinique Eskultorearen masailari paleta bat definitzen baia | Beautyshop.ie\nClinique eskultorearen masailari paleta bat definitzen baia\nHasiera / Brand New / Clinique eskultorearen masailari paleta bat definitzen baia\nAzpitotala: € 32.95\nClinique-ren Eskultorearen masailetako sarrerako paletak hiru tonu hauts osagarri konbinatzen ditu sestrarako eta zure masailak zizelkatzeko dimentsio erantsia lortzeko. Eraiki eta nahasgarriak dira, olio gabeko tonuak bereizita erabil daitezke eta elkarrekin biratu eta masailak gainetik hauts egin berehalako dirdira lortzeko. Aurpegia nabarmentzeko tonu arinagoa du ...\nClinique-ren Eskultorearen masailetako sarrerako paletak hiru tonu hauts osagarri konbinatzen ditu sestrarako eta zure masailak zizelkatzeko dimentsio erantsia lortzeko. Eraiki eta nahasgarriak dira, olio gabeko tonuak bereizita erabil daitezke eta elkarrekin biratu eta masailak gainetik hauts egin berehalako dirdira lortzeko. Aurpegiko ezaugarriak nabarmentzeko tonu arinagoa edukiz, tonu sakonagoa definitu hobetuz eta tonu erdian kolorea blusher gisa erabiltzeko, distira distiratsu eta distiratsu eta kolorearen iraupena hobe dezakezu. EN\nAplikatu tonu ertaineko tonua blush, tonu tonu sakon gisa sestra gainean, nabarmentzeko tonu arinena. Distira bizkorraren azkura erraz bat eskuineko paleta eta hautsa masailen gaineko hauts gainean.\nGLAMGLOW Instamud 60 bigarren poro-fintze tratamendua 50ml


Bilbo pop-rockaz blai — Gaztezulo\nBilbo pop-rockaz blai\nBilbo pop-rockaz blai https://www.gaztezulo.eus/albisteak/bilbo-poprockaz-blai https://www.gaztezulo.eus/albisteak/bilbo-poprockaz-blai/@@download/image/40p14-1.jpg\nPil-pilean dugu Bilbo Hiria Pop-Rock Lehiaketaren 16. edizioa. Finalerako sailkatzeko kontzertuak otsailaren amaieran hasi ziren, eta finalak ekainaren 9an eta 10ean izango dira Bilborock aretoan. Euskal Herriko zortzi talde ari dira lehiaketaren bigarren fase honetan.\nBilboko Udalak eta Bilborock aretoak antolatzen dute Bilbo Hiria Pop-rock lehiaketa. Hasieran, lehiaketa tokikoa zen, baina aspaldi zabaldu zuten deialdia Europara, eta gaur egun, Europako hainbat herrialdetako taldeek parte hartu ohi dute bertan: Danimarka, Frantzia, Irlanda, Italia\nHiru atal ditu lehiaketak: pop-rocka, metala eta joera berriak. Lehiaketara aurkeztutako taldeek baldintza bakarra bete behar dute: disko bat baino gehiago kaleratu ez izana.\nSariei dagokienez, bestalde, CD-a grabatzeko aukera izango dute irabazleek eta diru kopuru galantak banatzen dituzte antolatzaileek, hori pagotxa!\nAurten 1.400 talde\nIgoera nabarmena izan du lehiaketak urte guztiotan. Bigarren edizioan 150 taldek parte hartu zuten, eta aurten 1.400 taldek. "Bilakaera oso positiboa izan da, izan ere, lehiaketak ospea lortu du Europan", dio Alberto Gutierrez koordinatzaileak.\nEsan bezala, 1.400 talde aurkeztu dira aurten, eta haietatik 56 bigarren faserako sailkatu dira, tartean Euskal Herriko zortzi talde: Nafarroako Electrics Riders eta Kerobia, Gipuzkoako Raining City Kids eta Materia, Bizkaiko Suffering Downs, Space Debry eta Evolver, eta Arabako Suprasonika.\nGogoan izan, lehiaketak saritutako talde asko egun ezagunak direla musika arloan: Su ta Gar, Estigia eta Athom Rumba, besteak beste.


Deustuko Herriko Tabernak 25 urte | PREST! aldizkaria\n“Oso potoloa” izan bazen 20. urtemuga, are “potoloagoa” egin nahi dute Deustuko Herriko tabernako kideek 25. urtemugako ospakizuna. Abenduaren 14an mus txapelketa eta kontzertu emanaldiekin berotuko dute giroa egun handirako.\nAbenduaren 15ean, hasteko, poteora deitu dituzte deustuarrak. Hegoaizeren musikarekin ibiliko dira batera eta bestera. Tripa betetzeko bazkari handia antolatu dute eta izena eman beharra dago aurretik Herrikora bertaratuta edo telefonoz deituta. Bazkalostean kantu-karaokean gustura abesteko aukera izango da. Lixeriketa egiteko, 2. poteoa antolatu dute 19:00etan eta 21:00etan suge zaharrari egur egin eta berriari ongietorria emango diote. Ondoren, koktelera, kutre-tonbola eta karaoke gehiago egongo da.\nAbenduaren 23an ere izango da giro. Argazki erraldoia egiteko San Pedro plazan batuko dira Herrikoko hainbat belaunaldi. Ekitaldia ere prestatu dute. Txikienek gaztelu puzgarrietan jolasteko gunea izango dute. Ondoren, Herriko tabernan bermuta eta pintxo dastaketa.\nINFO + DEUSTUKO HERRIKO TABERNA\n« Before Ipuin kontaketak eta ‘Gazta zati bat’ gaur Bidarten abendua 10, 2012\nAfterCassandre Warren: “Harritu egiten nau horrenbeste zailtasun izateak euskaraz bizi ahal izateko” abendua 10, 2012 »


"Bart non ote nintzen ni?" Ikuskizuna EITBk grabatuko du - Txirri, Mirri eta Txiribiton\n“Bart non ote nintzen ni?” Ikuskizuna EITBk grabatuko du\nAzaroaren 13an, arratsaldeko 17:00etan, Tolosako Leidor Aretoan izango da “Bart non ote nintzen ni?” ikuskizunaren emanaldia. Ordubete inguruko iraupena du eta familia osoarentzat prestatutako espektakulua da. Inspirazio iturri izan genuen kanta entzuteko sakatu hemen.\nPandemia egoera latzak geure hiri zein herrietako festak ospatzea eragotzi digun honetan gogoratu nahi ditugu hauek denak. Esketx barregarrien artean azalduko dira jaietako protagonistak. Zeledon, Marijaia, zezenak… Betiko Txirri, Mirri eta Txiribitonen abestiak tartekatuz.\nEITBk grabatuko du saioa ondoren telebistan zein Nahieran ere ikusi ahal izateko. Lehenago ere gauza bera egin genuen “Xaguxarroski Kondea” emankizunarekin eta atseginez hartua izan da.\nBestalde, sarrerak eskuratzeko aukera daukazue jada. Egin klik hemen.\nHurrengo emankizunak agendan iragarriko ditugu.\narababarre eginbart non ote nintzen nidonibane garazieuskal herriafamiliafestakgipuzkoagorriajaiaklapurdilotsarik ez!marijaiaMirri eta Txiribitonnafarroaninintzennonotepailazoaksudur gorriTxiribitontxirriTxirri Mirri eta Txiribitontxoratuzamalzainazeledonzezenak


Francisco Cornejo, Tucar.net autoeskolako arduraduna: “Autoa %98ko desgaitasun fisikoa duten pertsonek gidatu ahal izateko egokitua dago” – Irunero\nTucar.net Irungo Eliza kaleko 4. zenbakian, San Juan plazatik oso gertu, bulegoa duen autoeskola da. Autoeskolak gidabaimena lortzeko aukera ematen die desgaitasun fisikoren bat duten pertsonei. Gidabaimenaren zati teorikoa ikasle guztientzat berdina bada ere, Tucar.net autoeskolak ezgaitasun desberdinetara erabat egokitutako autoa eskaintzen du. Francisco Cornejo autoeskolaren arduraduna da eta zerbitzu honek eskari handia duela azaldu du.\nZuen bereizgarrietako bat da mugikortasun urriko pertsonei gidabaimena ateratzeko aukera eskaintzen diezuela, ezta?\nBai, hala da. Gure auto izarra da, eta, egia esan, oso autoeskola gutxik eskaintzen dute zerbitzua. Guretzat harro egoteko modukoa da zerbitzu hori behar duten pertsonei eskaintzea.\nNoiz hasi zineten zerbitzu hori eskaintzen?\nPandemiak tartean harrapatu gintuen, baina aurten urtea ondo hasi dugula esan dezakegu. Izan ere, eskaria oso handia da.\nZergatik da eskaria hain handia?\nAzken batean zerbitzu oso berezia da eta gutxi dira Espainian zerbitzu hori eskaintzen duten autoeskolak. Gainera, auto hau bakarra da Espainian, beraz, estatu osoko bezeroekin lan egiten dugu.\n“Estatu osoko bezeroekin lan egiten dugu”\nEgokitzapenei esker, zein motatako pertsonek gida lezakete ibilgailu hau?\nAutoa % 98ko desgaitasun fisikoa duten pertsonek gidatu ahal izateko egokitua dago. Beraz, hemiplegia, tetraplegia, paraplegia, akondroplasia eta abar barne hartzen ditu. Entzumen-urritasuna duten pertsonek gidatu ahal izateko ere pentsatuta dago. “Joystick” erako egokitzapen konplexuagoak daude, baina ez ditugu erabiltzen, oso garestiak baitira eta oso sektore txikia baita.\nBehin gidabaimena eskuratua, zer ibilgailu mota gidatu daitezke?\nIbilgailu honi esker, lau lerro ezberdin lantzen ditugu. Alde batetik, gidabaimena atera nahi duten eta gidabaimena lortu aurretik ezgaitasunen bat duten ikasleak daude. Ondoren, beste bezero mota bat dugu, hau da, jada gidabaimen konbentzionala zutenak, baina, gerora, ezgaitasun mota bat garatu duten ikasleak. Horrelako ikasleei astebeteko prestakuntza intentsiboa egiten diegu, eta bertan ostatua, prestakuntza eta azterketa sartzen ditugu, Trafikoko Zuzendaritza Nagusiko (TZN) medikuen balorazioa behar baita. Egokitzapen asko dituen ibilgailu bat probatzera etortzen den jendearekin ere lan egiten dugu, eta horretarako Autos Elizasurekin lan egiten dugu, egokitzapenen sektorean lehena baita. Jendea probatzera etortzen da, beren ibilgailuetan egokitzapenak egin aurretik. Negozio honen laugarren hanka da gidatze automatikorako ere egokituta dagoela, eskaria gero eta handiagoa baita.\nZer egokitzapen ditu ibilgailuak?\nDesgaitasun mota bakoitzera egokitzen diren egokitzapen asko ditu. Konplexua da, horregatik kasu bakoitzaren araberakoa da. Egokitzapen zentroarekin etengabe harremanetan gaudenez, haiekin aztertzen dugu ea beharrezkoa den egokitzapen gehiago akoplatzea. Oinarrizkoena bolantean dagoen azeleragailua edo eskuan azeleragailua zein frenoa duen balazta mekanikoa izan daitezke.\nEskaintzen duzuen beste zerbitzu berezietako bat simulagailua da, ezta?\nSimulagailua gure ikasle guztiek erabiltzen dute, baina bi urte daramatzagu simulagailuaren egokigailuarekin lanean. Inoiz autorik hartu ez duten ikasleentzat adaptazio gisa balio du. Falange baten anputazioren bat edo distrofiaren bat eskuetan duten ikasleen kasuan, bolantera, keinukarietara edo klaxonera nola iristen diren probatzeko balio digu. Horren arabera, satelite bat akoplatu behar ote zaion aztertzen dugu.\nIkasleei ordutegi zabala eskaintzen diezue eskolak emateko?\nBai, haien eskarietara eta beharretara egokitzen gara. Azken buruan, Espainia osoko ikasleekin lan egiten dugunez, TZNrekin koordinatzen gara. Prestakuntza intentsiboa izan dadin saiatzen gara, ondorengo desgaitasun batengatik TZNren balorazioa behar duenak autoa probatu ahal izan dezan, maneiatu eta, ondoren, trafiko zuzendaritzako medikuaren balorazioa lor dezan.\nZenbat ibilgailu egokitu dituzue egun?\nOraingoz, bakarra, ez dugu besterik behar. Nahiz eta eskaria oso handia izan, sektorea txikia da eta oraingoz batekin nahikoa da. Oso sektore esker onekoa da, eta harro gaude horrelako eskolak eman ahal izateaz.\nEtorkizunean zerbitzua zabaltzeko asmoa duzue?\nBeste autoeskola eta psikoteknikoekin harremanetan gaude, haiek bidaltzen baitizkigute ikasleak, beharren arabera. Marka frankizia batean bihurtu daitekeela uste dugu, eta, beraz, etorkizunean zabaldu liteke.\nPosted in PublierreportajeaTagged Autoeskola, Azterketa, Gidabaimena, irun, irunero, Klase praktikoak, Klase teorikoak, Kotxea, Publi-erreportajea, Tucar.net


IDENTITARTEAK | elinberri\n2018. ekainak 15 Albisteak, Booktegi.eus\nIzan ala ez izan, antzerkiaren galdera handietakoa izan, bada. Lutxo galdetzen ari da. Eta ari da Egia, egia. Aritu ala ez aritu, hori ere bada teatroaren beharrezko jolasa. Eta hau, guzti horren aitzinsolasa, bai, irakurtzen ari zara. Antzerki lan honetan jokatzen duten pertsonaiak zerbait, norbait, izatera aritzen dira, solasean, jolasean. Etengabeko bilaketa den solasaren jolasean arituko dira, galduko dira eta aurkituko dira. Pertsonaiak ala ez pertsonak. Identitateak ala identitarteak.


BALOIA BERRIZ PUZTUKO DUTE\nFutbol profesionalaren negozio ereduak diru asko behar du, eta orain, COVID-19ak ekarritako krisiaren eraginez, lehorra dago kluben diru iturria. Tantarik ez da ateratzen, sartu ere ez zaielako egiten. Nola partidarik ez dagoen, telebista eskubideengatik dagokien kopuru mardula jaso gabe daude, eta zaleen ingurutik datozkien diru sarrerak ere ez dituzte. Baloia pixka bat hustu zaie klubei, eta ezinbestekoa zaie lehia, puzten hasteko. Espainiako Gobernuak atzo argitaratu zituen lehiari berriro ekiteko baldintzak; bigarren fasean —printzipioz maiatzaren 25etik aurrera—, partidak jokatzen hasteko aukera izango da, baina ateak itxita eta publikorik gabe. Taldekako entrenamenduak ere baimenduko dituzte, «osasun egoerak uzten badu». Arnasa izango da klub askorentzat. Eta puztualdi horretan, ia klub guztientzat ezinbestekoa izango da telebista eskubideen truke jasotzen duten dirua. Lehia hasten bada, diru sarrera hori bermatuta edukiko dute, zaleengandik datorren guztia jasotzen hastea oraindik posible ez bada ere. Hortik etorriko zaie indarraldi ekonomikoa berriz, eta baloia puzteko moduan izango dira berandu baino lehen, nahiz eta aldaketa batzuk izango dituen negozio ereduak.\nDiru sarrerak jasotzen hasteko nahi dute ligek eta klubek kosta ahala kosta lehiari berrekin. Baina denen diru sarrerak ez dira berdinak, eta, batzuek telebistetatik baino diru gehiago jasotzen dutenez zaleen inguruan antolaturiko negozioetatik, klub horiek besteek baino gehiago sufrituko dute krisi honen eragina, lehia berriz hasita ere. Gorka Leunda (Donostia, 1975) kirol aholkularia da Avento Kirol Aholkularitza enpresan, ekonomialaria ikasketaz, eta eskarmentu handia du futbolean eta kirolean. Diru sarrerez, uste du talde handiek gehiago pairatuko dutela krisi hau: «Lehia berriz hasten bada, telebisten dirua bermatuta daukate, zalerik gabe bada ere. Baina paradoxa bat dago hemen. Klub handienek, Bartzelonak eta Real Madrilek, adibidez, telebistatik jasotzen dute diru gehien, baina haien diru sarreretan batezbesteko txikiena da telebistena, zaleengandik sartzen zaien dirua gehiago delako. Klub horiek dira orain kaltetuenak. Klub txikiak, berriz, ondo aterako dira krisi honetatik, telebisten diru sarrera aurrekontu ia osoa delako kasu batzuetan».\nParadoxarena honela azaldu du Leundak: «Berez, eredu sendoagoa da autofinantzaketa, telebistena baino, eta klub handiak eredugarriak dira alde horretatik, telebisten negozioa erortzen bada hondoa jotzeko arriskurik ez daukatelako». Baina gertatuko al da hondamendi ekonomiko hori? Leunda ezezkoan da: «Telebistak aterako dira irabazten orain, eta, nola zaleek ezingo duten zelaira joan partida bertatik bertara ikustera, telebistako ikusleak edo bezeroak asko ugarituko dira. Futbolaren negozio eredua ez da aldatuko, baizik aberastasuna eskuz aldatuko da».\nBalizko egoera horretara heldu aurretik, ordea, ukaezina eta zalantzarik gabea da kluben diru sarrerak gutxitzeak hainbat ondorio eragingo dituela. Fitxaketen merkatuari erreparatu dio Leundak: «Klubek konpromiso jakin batzuk dauzkate jokalariekin, kontratuen bidez. Espainiako Ligan, LFPk muga bat jarria dio talde bakoitzari jokalarien soldaten batura hortik gora ez igotzeko. Baina orain, diru sarrerak gutxituta, klubek agian ezingo diete jokalariei ordaindu agindua dietena, eta horrek jokalariak saltzera behartuko ditu. Baina ez nahiko luketen prezioan, eskaintza baino txikiagoa izango delako eskaria».\nKlub handiek oraingo diru sarrerak berriz eduki ahal izateko, ezinbestekoa edo oso garrantzitsua izango da autofinantzaketa berreskuratzea, baina, Leundak dioen bezala, «hori zaleak zelaietara itzultzean gertatuko da». Bitartean, beste ate batzuk aurkitu beharko dituzte klub horiek diru sarrerak bermatzeko, eta telebista eskubideei helduko dietela uste du: «Egoera honetan, eta fitxaketen merkatua aldatzen hasten bada, klub handien eta txikien arteko aldea murriztu egingo da, eta lehia berdindu. Hori ez dute onartuko klub handiek, eta, autofinantzaketa bere onera itzuli artean, telebista eskubideen tartatik zati handiagoa eskuratzen saia litezke, duela urte batzuetako ezberdintasunak berreskuratzeko». Orain, telebistatik gehien jasotzen duten taldeek 2 edo 2,5 aldiz gehiago biltzen dute gutxiena jasotzen duenaren aldean, eta duela urte batzuk, ezberdintasuna 1 eta 7 artekoa zen. «Horretara itzuli nahiko dute klub handiek, eta, etorkizunean, esparru horretan ikusten dut nik jokatuko dela futbolaren borroka handiena».\nBalizko egoera horretara heldu bitartean, klub batzuek beste hautu batzuk egin dituzte diru sarreren galera orekatzen saiatzeko, eta aldi baterako enplegu espedienteak erabili dituzte zenbaitek. Euskal Herriko gizonezko taldeen artean, Alavesek egin du hori, klub apal batek. Handienetakoa den batek ere gauza bera egin du, baina: Bartzelonak. Leundak gogoeta hau egin du erregulazio espedienteen inguruan: «Garrantzi handiagoa dauka jokalariekin akordioa egiteak soldata jaisteko. Onura ekonomikoa baino gehiago, irudi aldetik galera sortzen die klubei. Irabazi asko eduki eta ABEE eskatzea egoera honetan, eta fitxaketak egiteko asmoak dituztela jakitea, ez zait ondo iruditzen, nahiz eta legea alde izan. Legeak aldatu beharko lirateke». Kezka klubetako langile arruntek sortzen diote: «Gehiago kezkatzen nau langile soilen egoerak. Askoz ere arruntagoak dira. Kontraesan handiak daude klub handi horietan, gizartearentzat erreferente dira edo bilakatu nahi dute, eta gauza horiek zaindu egin beharko lituzkete».\nLeundaren hausnarketak entzunda, ez du ematen futbolaren negozio eredua aldatu egingo denik: «Beti bezala jarraituko du diru aldetik. Beherapen handirik ez da egongo. Gizonezkoen futbolak beti izan ditu pribilegioak beste kirol eta sektoreen aldean, dirutza handiak mugitzeko, eta halaxe jarraituko du. Osasungarria litzateke hala ez izatea gizarte aldetik, baina ez da gertatuko. Epe laburrera ez, eta luzera ez zait iruditzen ezer aldatuko denik». Etxeko lanak jarri dizkie klubei egoera honetan: «Hausnartu egin beharko da honek guztiak nolako aldaketa estrukturala ekarriko duen. Aurrea hartu behar zaio etorkizunari, eta horixe egin behar lukete klubek. Uste dut horretan ariko direla».\nFran Canal (Ourense, Galizia, 1966) Osasunako zuzendari nagusia da duela bost urtetik, eta, futbolaren etorkizunaz galdetzen zaioenean, ziurtasuna eta ziurgabetasuna, biak erabiltzen ditu erantzunetan. «Batek daki eredu honetan sartuta jarraituko dugun ala ez», esan du, alde batetik. «Negozio eredu hau sendoa da», bota du, bestetik. Ziurgabetasuna antzematen zaio kudeatzaileari, eta kezka ere bai, egungo egoera nolakoa den kontatzen hasi denean, garbi azaldu baitu nola dauden klubak: «Arazoa da erori egin zaigula hau dena: ez gara aritu entrenatzen hainbat astetan, partidarik ez da jokatzen, txarteldegirik ez daukagu, bazkiderik ez... Futbolaren mundua geratu egin da». Dena dela, kezkari azkar eman dio konponbidea: «Martxan jarri baino ez da egin behar, ez da besterik».Telebista eskubideen garrantzia nabarmendu du segituan: «Telebistarik gabe ez zen egongo futbolaren negozioa gaur egun dagoen bezala. Futbolaren munduak telebista behar du: oso eragile garrantzitsua da. Talde askotan, diru sarreren zati bat da». Ez du uste burbuila bat denik telebisten negozioa: «Jokalariek diru zati handi bat kobratzen dute, klubek diru gehiago jasotzen dugulako telebistetatik. Hainbeste ordaintzen badigute, telebistek ere dirua irabazten dutelako ordaintzen digute. Atzean ezer ez dagoenean bai, orduan da burbuila. Higiezinena hala izan zen, jendea espekulatzen zebilelako milioika etxeren atzean Beste kontu bat da ona edo txarra den, edo puztuta dagoen, gehiegi ordaindua den edo ez. Baina sekula ez da burbuila izango, oinarri sendoa duen negozio bat baita». Gehiegi ordaintzen den galdetuta, hauxe izan da erantzuna: «Gehiegi ordaintzea zera da, balio duen baino gehiago ordaintzea. Eta zenbat balio du? Jendea ordaintzeko prest dagoena. Printzipio ekonomikoak dira».\nTelebista eskubideen dirutzak jasotzeari kirol justifikazioa eman dio: «Telebista eskubiderik gabe, orain 40 urte bezala, futbola egongo zen. Ez, ordea, taldeak oraingo mailarekin, beste herrialde batzuetako taldeek jokalari on guztiak kenduko zizkigutelako».\nKlubek hilero kobratzen dute telebistaren dirua, denboraldi osorako tokatzen zaien kopuru horretatik, eta baliteke talde batzuk larri ibiltzea gastuei aurregiterako orduan. Canalen ustez, baina, LFPk ondo lotuta dauzka kontu horiek: «Garbi dago krisi hau gertatu ez balitz arazorik ez genukeela izango. Baina ezin gara neurriz kanpo ibili gastuetan, ligak baimena eman gabe, kontrol zorrotza ezarria duelako».\nNeurriak zorrotzak izanagatik ere, garbi dago lehia berriz hastea ezinbestekoa dutela klubek, eta hori onartu egin du Canalek: «Ez bada jokatzen, ez dugu ekoitziko gure produktua, eta gure bideragarritasuna zalantzan egongo da, ez da bermatuta egongo». Beste kontu bat da zaleak noiz itzuli ahal izango diren zelaietara: «Ez naiz aditua horretan, eta ezin dizut esan noiz jokatuko dugun berriz zaleekin». Ahalik eta lasterrena izatea gustatuko litzaioke, «zaleen presentziak eta partidak bizitzeko moduak egiten duelako ezberdin futbola». Baina ezin ahaztu arlo ekonomikoa ere: «Azkenean, Espainiako barne produktu gordinaren %1,4 da futbolarekin lotura duen guztia, eta horregatik, pixkanaka, nolabaiteko normaltasun batera itzuli beharko dugu».\nZaleak itzulita ere, krisiaren erasoak lehengo gaitasun ekonomikorik gabe utziko ditu zale gehienak, eta horrek eragina izango du futbolaren barruko prezioetan. Osasunaren kasuan, ondo moldatuko dira egoera berrira, Canalen ustez: « Gu beti bizitzaren neurrira egokitzen gara, eta ardura dugu gure jendearekin. Gure bazkideengan pentsatuko dugu, Osasuna bazkideena baita». Elkarri laguntzeko borondatezko ekintza klubeko langile guztiek ere egin dute, ABEE ez ezartzeko: «Langile guztiok jatsi dugu soldata, %5 soldata txikiena dutenek, eta %20 jokalariek, kirol zuzendariak eta nik. Honek funtzionatzen jarrai dezan egin dugu; saiatu egin behar genuen langileek bermea izan genezan proiektua ez erortzeko, eta, jakina, lanpostuak ez galtzeko. Oraingoz, eusten ari gara».\n«Futbola ez da eredugarria»\nKrisi garai honen aurretik entzuten zen futbolaren negozio ereduaren aurkako ahotsik, eta iritzi hori dutenei bost axola krisiak kirol horren oraingo jarduna ere aurrean eramatea. Krisiak areagotu egin du kontrako jarrera, nola litekeen halako dirutzak ordaintzea jokalariei, nola den posible klubei telebistak dirutza handiak ematea, edo zer arraio den jokalari bat fitxatzeko 100 milioitik gora ordaintzea, eta abar. Kopuruak beldurtzekoak direla ezin da ukatu: Euskal Herriko 1. Mailako taldeen denboraldi honetako datuak batzen badira, 417 milioi euro, eta Lehen Mailako guztien kontuan hartuta, 4.000 miliotik gora. Aurreko denboraldian, Europako bi liga handienek, Espainiakoak eta Ingalaterrakoak, 3.876 milioi euro jaso zituzten telebista eskubideen truke. Mundu osoan iaz, 7.000 milioi dolar gastatu zituzten klubek fitxaketetan. Aldiz, gizartean beharrezkoa den osasungintzan, esate baterako, Eusko Jaurlaritzaren Osasun Sailaren aurtengo aurrekontua 3.941 milioikoa da.\nFutbolaren negozioa zilegi den edo ez, horra galdera. Erantzun azkarra eman dio Juan Aldazek (Donostia, 1979), EHUko soziologoak: «Zilegi izan edo ez, horixe da errealitatea, eta, gainera, ez da aldatuko». Halako dirutzak erabiltzearen atzean gizartearen zaletasuna dago, jendeak ematen duen diruarekin osatzen baitira neurri batean hain kopuru handiak. Nola liteke langabezian dagoen herritar batek milaka milioi irabazten dituen jokalari bat mirestea? Aldazen ustez, «agian, behar ditugu horrelako idoloak, eredutzat hartuak direnak, baina eredu ez direnak. Azkenean, futbolariek bizimodua errazten digute; zuri eta beltz aukera egiteko baliagarriak dira, eta gizakiok behar hori badaukagu. Partidara zoaz, eta kirola bera oso oinarrizkoa da, baina jendeari gustatu egiten zaio. Ongizatea behar du zaleak, eta futbolak ematen dio hori». Soziologoak uste du futbola gizartearen ispilua dela: «Gure dinamika hau da: gehiago gehiago da. Errendimenduko kirolean oso iltzatuta dago citius, altius, fortius delakoa».\nGustatuko litzaioke futbolaren eredua beste bat izatea, baina ezkorra da Aldaz: «Eraldaketa egoteko aukera dagoen garaiotan, ez da eraldatuko, eta ez da pizgarria izango. Globalizazio oldarkorra, kontsumismorik indartsuena, eta osasungarria ez den kirol jarduera irudikatzen ditu. Masa ikuskizun izango da aurrerantzean ere». Autokrikitika eskaria egin dio gizarteari: «Ogia eta zirkua da boterearentzat futbola, baina manipulaziorena ez dadila aitzakia izan, norbere ardura ere badelako, baita beste ikuskizun mota bat ez bultzatzea ere».\nBERRIAn argitaratua (2020/05/16)


Aulki Zuriak / Escaños en Blanco » Aulki Zuriak-en funtsezkoa\nAulki Zuriak ordezkatuak ez daudenen alderdia da.\nBoto zuria ematen baduzu, zein baliogabea edo botatzen ez baduzu ere, politikoek erabaki hori beren onurarako erabiltzen dute. Eskainu guztiak beren artean banatzen dituzte, zu aintzat hartu gabe eta zu ados egon ez arren. Aulki Zuriak-en egiten duguna da, zure botoari balorea ematea eta inork berarentzat ez hartzea.\nAulki Zuriak-en ez baitugu eskainua okupatuko, hutsik geldituko da legegintzaldi osoan, bide batez ikusgai eginez egungo hautes-legeak baztertzen dituenak.\nEskainu hutsek ez dute dirua kostatzen, ez dute inoren hitza bahitzen, ez dute inor engainatzen, eta oposizio erreal bat ordezkatzen dute. Hain erreala den, ordezkatzen ez zaituen politiko bati kentzen diola bere postua, bere kargua eta bere soldata.\nEz da utopia. Proposamen sendoa da.\n2010ean sortua, Aulki Zuriak alderdia, bozkatzeko aukera sendoa da.\nParlamentuz kanpoko lehenengo indarra gara Asturiasen, bigarrena Galizian, baina hoberena da Katalunian lortu dugula jada, hiru zinegotzi-eskainu hutsik utzita.\n2 zinegotzi gutxiago Foixàn (Girona)\nZinegotzi bat gutxiago Gironellan (Bartzelona)\nPresio politikorako tresna baliagarria.\nAulki Zuriak alderdia benetako oposizio aktiboa egiten du, eta hiritar-presiorako tresna eraginkorra da.\nIzan ere, gure ordezkari politikoek gehien baloratzen dutena, beren lanpostua da. Eskainu huts bat, parlamentuen baitan figura bizi eta deserosoa delako. Ondoezaren presentzia jarrai eta etengabekoa da legegintzaldi osoan zehar, ordezkaritza nabari eta ustelezina. Beste ordezkariekiko etengabeko mehatxua, hurrengo eskainu hutsa haiena izan baitaiteke.\nGardentasuna eta diru publikoa aurreztea.\nHiritar talde batek osatzen du alderdia, demokraziaren onurarako musu-truk lan egiten duena.\nAulki Zuriak-en ez da soldatarik jasotzen, eta diru-laguntza publikoei uko egiten zaie, hauteskunde-batzordeari ez baitzaio bankuko kontu zenbakirik ematen, era honetan ezinezkoa delako dirurik jasotzea. Gainera alderdia bere afiliatuen lanak eta ekarpenek hornitzen dute, baita ere hiritarren diru-laguntza puntualek, bere kontuak era publikoan eta guztiz gardenean azalduz.\nDemokrazia osasuntsua. Benetako sufragio unibertsala.\nPertsona guztiek bozkatzeko eskubidea dutelako. Aulki Zuriak-en benetako sufragio unibertsala gauzatzen dugu.\nBizi dugun errealitatea ondokoa da: pertsona guztiek bozkatzeko aukera dute, arraza, sexu edo erlijio diskriminaziorik gabe, baina boto guztiek ez dute balio berdina. Egun, bere burua ordezkatua sentitzen ez duen hiritarrak, abstentzioa, boto zuria eta boto baliogabea erabiltzera behartuta dago, eta boto hauek ez dira inoiz ordezkatuak izango parlamentuan. Aulki Zuriak-en hautagaitzak hauteskundeetan, diskriminazio hau desagerrarazten du, ondoezaren botoari balioa emanez, eskainu hutsak bilakatuz, politikoak instituzioetatik kaleratuz, eta parlamentuak errealitate sozialaren isla zehatzagoa bilakatuz.


Bigarren olatuko hildako kopururik handiena erregistratu dute: 53 pertsona | Gizartea | Berria\nBigarren olatuko hildako kopururik handiena erregistratu dute: 53 pertsona\nHegoaldean beste 760 positibo atzeman dituzte. Nafarroako Gobernua «kezkatuta» dago goranzko joerarekin, baina uste du ospitaleen egoera «oso jasangarria» dela. Errenterian egoiliar bat hil da\nBigarren olatuko hildako kopururik handiena erregistratu dute. Eusko Jaurlaritzak atzo zabaldu zituen iragan asteko datuak, eta jakinarazi zuen beste 46 pertsona hil direla COVID-19agatik Araban, Bizkaian eta Gipuzkoan. Nafarroako Gobernuak, berriz, egunero ematen du datu hori, eta joan den astean zazpi pertsona hil ziren. Hala, Hego Euskal Herrian 53 pertsona hil dira irailaren 7tik 13ra, orain dela bi aste baino bi gehiago. Hala ere, datuak ez dira izurritearen hasieran jasotako berberak, eta urrun samar daude kopuru horietatik. Hildako gehienak apirilean izan ziren; aste bakar batean 394 pertsonak galdu zuten bizia. Ordutik, datuek behera egin zuten, uztailaren amaierara arte. Orain, hildakoen kopuruak berriro ere gorantz egiten hasiak dira.\nPositibo kopuruek ere gorakada nabarmena izan dute Hegoaldean. Datuen arabera, atzo beste 760 positibo erregistratu zituzten, herenegun baino 162 gehiago. Lurraldez lurralde, Nafarroan atzeman zituzten positibo gehienak. Datua pixka bat apaldu arren, berriro ere hirurehunen langa gainditu du: 301 kasu detektatu zituzten atzo. Bizkaian 237 positibo egon ziren, Gipuzkoan 166, eta Araban 46. Hain zuzen, azken hiru lurralde horietan, kopuruak gora egin du herenegungo datuekin alderatuta. Guztira, 12.615 PCR proba egin zituzten; egindako proba guztien %6,02k eman dute positibo.\nPCR positiboen kopuru handiena Nafarroan atzeman dute azken egunetan, eta egoerak kezka sortu du. Javier Remirez Nafarroako Gobernuko bozeramaileak atzoko gobernu bileraren ostean azpimarratu zuenez, «kezkatuta eta okupatuta» daude positiboen gorakadaren joerarekin, baina gehitu zuen izurritearen lehen hilabeteetako egoera eta egungoa ez dela berbera: «Kasuen gorakada badago, baina ospitaleratzeen eta heriotzen indizeek ez dute antzik». Areago, azaldu zuen Nafarroako ospitaleetako egoera «oso jasangarria» dela, eta birusarekin bizitzen jakin beharra dagoela: «Birusarekin bizitzen ikasi beharko dugu egiturazko irtenbide bat agertu bitartean, eta hori txerto baten bidez iritsiko da». Hain zuzen, Nafarroan beste 23 pertsona ospitaleratu zituzten atzo, eta Araban, Bizkaian eta Gipuzkoan, 42. Orotara, 460 pertsona daude ospitaleetan Hegoaldean, eta horietatik 67 zainketa intentsiboetako unitatean.\nIgnacio Garitano epidemiologoak ere Arabako, Bizkaiko eta Gipuzkoako ospitaleen egoera izan zuen gogoan atzo Jaurlaritzan egindako agerraldian. Osakidetzak pandemiaren jarraipena eta kontrola egiteko duen plana koordinatzearen arduraduna da. Adierazi zuen egoera «ona» dela ospitaleetan, eta osasun sistemaren eta aztarnarien funtzionamendua goraipatu zuen. Haren ustez, sistemak ez du «inolako zailtasunik» egoera kontrolatzeko. Are, lehen arretako zerbitzua ere txalotu du, PCR proba ugari eta jarraipen eraginkorra egiteko gaitasuna duela iritzita. Garitanok uste du egungo egoera ezin daitekeela alderatu lehenengo olatukoarekin, eta ohartarazi zuen joera aldatzen ari dela; «egonkortzen». Herritarren ardura izan zuen hizpide.\nErrenterian, hildako bat\nEgunez egun, geroz eta positibo gehiago ageri dira zahar etxeetan ere, eta, ondorioz, heriotzek ere gorakada izan dute leku horietan. Gipuzkoako Foru Aldundiak datuak eman zituen, eta adierazi zuen atzo beste hildako bat egon zela. Errenteriako Bihotz Sakratuaren zahar etxeko egoiliarra zen hildakoa, eta, horrez gain, egoitza berean beste positibo bat egon da. Gainera, beste bi zahar etxetan ere hiru positibo atzeman dituzte: Donostiako Alai Etxe egoitzan, bi, eta Bergarako Mizpirualden, bakarra.\nBeste lurraldeetan ere detektatu dituzte kasuak. Arabako Foru Aldundiak, esate baterako, datuak eskaini zituen, eta azaldu zuen atzo ez zela hildakorik egon zahar etxeetan, baina bi positibo atzeman zituzten Miñaoko Colisee egoitzan. Hala ere, bada berri hobeagorik. Aldundiaren informazioaren arabera, Arabako zaharren egoitzetako hamar egoiliarrek COVID-19a gainditu dute, eta bigarren olatuan dagoeneko 38 adineko sendatu dira.


Euskal esamolde guztiak, “Botaba” erronkan - Nontzeberri\nHasiera/BESTELAKOAK/Euskal esamolde guztiak, “Botaba” erronkan\nEuskal esamolde guztiak, “Botaba” erronkan\nLabayru Fundazioak antolatutako Botaba, Euskal Esamoldeen Erronkaren 3. edizioa martxan duzue. Ekimenak duen helburu sendoa euskararen erabilera sustatzea da, eta gazteek egunerokotasunean modu naturalean erabiltzea.\nAurrekoetan bezala, Instagram plataforma erabiliko da lehiaketan parte hartzeko. Aurtengo lehiaketak hiru aste iraungo du, azaroaren 4tik 25era, baina aurreko edizioetan ez bezala, aurten “beroketafasea egongo da urrian, parte-hartzaileek, jolasean ondo pasatzeaz gain, lehiaketan nola parte hartu behar den ikas dezaten. Tarte horretan, erronkak, asmakizunak, lehiaketako enbaxadoreen zuzenekoak eta abar izango ditugu”.\nSariak ere potolo datoz. Aurten bi kategoria egongo dira eta sari bat eskainiko da bakoitzean. Sari nagusia: Lau lagunentzako Interraileko txartelak hilabete osoz Europan zehar nahi adina bidaiatzeko. Eta esamolde originalenak ere saria izango du: Lau lagunentzako abentura-esperientzia bat, Leaktibairen eskutik.\nParte hartzeko jakin beharreko guztia lehiaketaren webgunean kontsultatu daiteke.\n“Creativium”, sormen zientifikoa artearen eta literaturaren begiradatik\nMila kontzertu gogoan\nIngurune soziala hobetu nahi duten gazteen ekimenak babestu


Berdin - Deia\njuanra madariaga 02.06.2022 | 00:43\nEUSKARAK bere horretan dirau. Soziolinguistika Klusterrak egindako analisien emaitzak plazaratu dira egunotan, eta guztion barnean gordetzen dugun igoera astronomikoaren ametsa ez da hainbesterako izan. Egia da gure hizkuntzak ez duela atzera pausurik eman (edo bai?), baina erabilerari dagokionean badirudi bere horretan ere mantendu dela, eta jende guztia ez dabilela hitz eta pitz.\nOrduan zer pentsatu behar dugu? Euskara gero eta gehiago erabiltzen dela, edota euskara gero eta gutxiago erabiltzen dela? Datu batzuen arabera nahiko baikor agertuko beharko ginateke, baina jarraian, kezkatzeko arrazoiak ere erraz agertuko zaizkigu.\nIzan ere, egindako neurketak dio super-euskalduntzat ditugun herri batzuetan erabilerak beherazko joera hartu duela, hots, espainola gehiago erabiltzen dela. Bermeo herria etorri zait akordura. EiTBk albistea eman zuenean hara jo zuen, eta bermeotar asko gaztelania hutsean aritu ziren esanez: euskaraz egitea kosta egiten zaigu!\nEremuka aztertuz gero denetarik agertu da, baina ondorioetako bat izan daiteke itxaropenaren pizgarria: euskara gazteak hasi dira erabiltzen, belaunaldi berriak. Badirudi zenbat eta gazteago, orduan eta errazago entzuten dela euskara gure kaleetan. Atzetik datozenek bultzatuko ote dute?\nBultzada horren erantzuleak herritarrak izango dira, politikarien destaina agerikoa baita, eta ba-tzuena lotsagarria. Azkena Gasteizko alkateordearena izan da: "Ezin dut gehiago jasan EAJren turra euskararekin".\nBeste atzerapen onartezina Ipar Euskal Herrian dugu. Zuberoan eta Nafarroa Beherean euskara gaixoturik dugu, eta apenak gelditzen da hori erabiltzeko hiztunik. Eta bertan egiten diren ikasketekin zerbait grotesko egin nahi dute. Hango zikloetako azken azterketak euskaraz egiteko eskaera atzera bota du Paueko Auzitegiak. Gazteek ikasketak euskaraz burutzen dituzte, eta amaierako azterketak ezin izango dituzte euskaraz egin. Ilogikoagorik?\nEuskara balizko moteltzean herrenka badabil, Hizkuntza Politikak autokritika egingo du?\n18 muertos y 59 heridos en un ataque ruso a un centro comercial en Ucrania\nLa segunda temporada de ´Solo asesinatos en el edificio´ llega a Disney+\nLos deberes de Sergio Navarro\nLas ´drag queen´ de Bilbao relatan sus historias en el día del orgullo


Inaki Ruiz (peri) (@kinkimusanpa@mastodon.eus) - Mastodon.eus\nInaki Ruiz (peri) @kinkimusanpa@mastodon.eus\n20 Jarraitzen 5 jarraitzaile\n2018(e)ko Aben 04, 22:47\n#Hondarribia pertsonai bitxia:\n2014ean Podemosen alde.\n2018an #Gipuzkoa-ko VOX-eko gazteen buruzagia\nEspainiako ezkerrak eginiko lurralde batasunaren diskurtsoaren ondorioetako bat.\nHorrela noski pasako direla...😢\nBeste adibide 1 ulertzeko #EleccionesAndalucia\nInaki Ruiz (peri) (r)en bultzada\n2018(e)ko Aza 21, 15:56\nPasaiako Portuaren lehendakaria den Felix Garciandiak, @eajpnv-koa, ez du aski berak kudeatzen duen instituzioaren kutsadurarekin #PasaiakoBadian-n eta portuko hautsa bota duen herritarri PATADA BAT eman dio besteen aurretik. Herritarra atxilotua, eta bera?\n2018(e)ko Aza 21, 13:25\nGaur #PasaiakoBirgaitzea-rako politikari iruzurrek portuak egunero sortzen duen hautsa eta badiako herritarrek pairatzen duguna zuzenean ezagutu dute.\nAtxilotuaren hitzak hautsa botatzerakoan:\nGainera, jakin dugu politikariek paseoa egin dutenean Herrerako pasarelatik, zerbait gertatu dela eta herritar bat atxilotua eraman dutela. Dirudienez portuko hautsa bota die politikariei beraien iruzurra salatuz.\n2018(e)ko Aza 21, 13:23\nGaur, fede txarrez eta hauteskundearen bueltan gaudenean PNV-PSOEkoak #PasaiakoBirgaitzea deituriko “ikonoa faltsua” inauguratu berri dute. #PasaiakoBadia-ko herritarrak beraien iruzurra salatu dugu. Eta portuak sortzen duen kutsadura ZER?\n2018(e)ko Aza 20, 16:43\ngoazen ba!🤗 1.go #toot\n2018(e)ko Aza 20, 14:14\nBizitza erdigunean jartzeko orain arte landutako #Urratsa.k eskuragarri dituzue webgunean: http://iparhegoa.eus/index.php/eu/talaia/urratsak/urratsak-artikuluak


kartelak | BilbokoBranka\n2013(e)ko Maiatzak 20, 21:42\nHasierakartelak Posts Tagged ‘kartelak’\nHauek dira Aratusteetako kartel lehiaketaren sei finalistak\nUrtarrila 10th, 2013 by admin\nKartelak Zabalguneko udal eraikinean egongo dira 14tik 18ra eta bertan zein Internet bidez bozkatu ahal izango da onena. Urtarrilaren 25ean jakinaraziko dute irabazlea zein den. Aratusteak otsailaren 7tik 12ra bitartean ospatuko dira eta aurreneko aldiz ez da desfile ofizialik izango aurrekontu-murrizketak direla eta. Halere, Udalak debekatu egin die konpartsei beren desfilea Kale Nagusitik egitea.\nTags: Aratusteak, Bilboko konpartsak, Branka, finalistak, Inauteriak, Itziar Urtasun, jaiak, kartelak\tAste Nagusiko kartelen sei finalistak aukeratu dituzte\nEkaina 19th, 2012 by admin\n‘La mirada de Marijaia’, ‘De la chistera’, ’34 Marijaiak’, ‘Marijaia o Picajaia’, ‘Marylinjaia’ eta ‘Aste Nagusia Internacional’ dira aurtego Aste Nagusiko kartelen lehiaketako sei lan finalistak, Bilboko Udaletxeko Jai Batzordeak izendatutako epaimahaiaren arabera. Astelehenetik aurrera, hiritarrek euren gustokoena aukeratu ahalko dute.\nTags: aste nagusia 2012, Bilbao.net, bozkatu, Branka, finalistak, irabazlea, kartelak, Zabalgune eraikinean\tErtzaintza Errekaldeko Herriko Tabernara joan da beste behin ere presoen argazkiak kentzera\nMartxoa 10th, 2012 by admin\nTags: argazkiak, elkartasuna, Errekalde, ertzaintza, Herriko taberna, kartelak, preso politikoak\tBIDEOAK\tprev


Oramendu - Wikipedia, entziklopedia askea.\nOramendua Jan Luyken-ek irudikatuta (Bat errotan).\nOramendua kristau-eskatologia protestantean, Jesukristo Aintzatik jaitsikeran bizitza kristaua egindako hildakoak berpiztuko direlako eta bizirik dauden sinestunak, Jaungoikoarekin elkartzeko, Lurretik Aintzara eroango dituztelako sinesmena da. Oramenduaren esangura zehatza, unea (bestelako eskatologia-jazoerei dagokiena) eta eragina eztabaidagarriak dira fededunen artean. Adigaia Tesalonikarrei Lehen Gutunaren laugarren kapituluko hamabosgarren, hamaseigarren eta hamazazpigarren txatalen hainbat interpretaziotan datza, eta, horretaz gain, txatal haiek Bibliako beste pasarte batzuekin daukaten harremanetan (esate baterako, Tesalonikarrei Bigarren Gutuna, Mateoren Ebanjelioa, Korintoarrei Lehen Gutuna eta Apokalipsia).\n« 15 Hau diotsuegu, Jaunaren irakatsian oinarrituz: guk, Jauna etortzean bizirik gertatuko garenok, ez diegu hil direnei aurrea hartuko. 16 Zeren, goiaingeruaren ahotsez eta Jainkoaren turuta-hotsez seinalea emanik, Jauna bera jaitsiko baita zerutik, eta aurrena Kristorekin bat eginik hildakoak piztuko dira; 17 gero gu, artean bizirik izango garenok, haiekin batean eramango gaituzte hodeietan, airean Jaunarekin topo egitera. Eta horrela beti Jaunarekin egongo gara. »\n1 Ts 4:15-17\nKatolizismoak oramendua okertutzat jotzen du, Bibliaren hitzen faltsutzetik abiatutako irakurketa batetik ei dator-eta.\n↑ «Euskalterm - Euskararen corpusa - Euskadi.eus» www.euskadi.eus (Noiz kontsultatua: 2021-01-20).